Mengapa Jenayah Harus Dirawat Seperti Epidemik?

Jenayah terutama jenayah keganasan bukanlah sesuatu yang asing dan boleh berlaku di mana saja tempat di dunia termasuk Malaysia. Pada tahun 2017 saja, kadar jenayah ini sudah berkurangan sebanyak 960 kes atau 16.2%. Tetapi ketakutan orang ramai terhadap jenayah sebegini masih menebal di sebalik jaminan Polis Diraja Malaysia (PDRM) untuk terus berusaha menurunkan kadar jenayah dan meningkatkan hubungan dengan orang ramai. Tetapi bolehkah kita menangani jenayah ganas dengan menggunakan pendekatan kesihatan awam?

Norma bagi tingkah laku manusia terlibat dengan pelbagai jenis tindakan berisiko seperti merokok dan terlebih makan. Dan ini juga mendorong pakar perubatan memberi nasihat dan panduan kepada pesakit untuk mengubah cara hidup mereka daripada berisiko mendapat penyakit merbahaya. Tetapi bila sebut kelakuan ganas, diskusi sebegini selalunya dipenuhi anggapan ia satu tingkah laku terpendam dan sesiapa yang melakukannya sudah tidak boleh diselamatkan lagi. Dan jika anda perasan, solusi bagi perkara sebegini menerusi jalan perundangan seperti hukuman yang lebih tegas kepada pesalah. Bagaimanapun, penguatkuasaan undang-undang saja tidak mencukupi.

Pada tahun 2005, satu laporan difailkan oleh penganalisis utama Polis Strathclyde bernama Karyn McCluskey. Dalam laporan tersebut, beliau menyifatkan cara kerja polis tradisional sebenarnya sama sekali tidak membantu mengurangkan kadar jenayah ganas. Antara punca berlakunya jenayah ganas ialah isu kemiskinan, ketidaksamaan dan alkohol di mana semua sebab ini berlaku di luar skop tugas polis itu sendiri. Bagi mencari jalan mengurangkan kadar jenayah ganas, pasukan penganalisis diketuai McCluskey mula melihat program-program perintis di seluruh dunia.

Ini yang membawa kepada penubuhan Unit Pengurangan Keganasan (VRU) diketuai bekas anggota pasukan McCluskey iaitu Will Linden yang berperanan sebagai pemangku pengarah. Sejak ditubuhkan pada tahun 2005, VRU bertanggungjawab mengurangkan kadar pembunuhan di Glasgow sebanyak 60%. Begitu juga dengan bilangan pesakit yang mengalami kecederaan muka di Glasgow berkurangan kepada separuh dengan bilangan sebenar pesakit hanya 500 orang setahun. VRU menggunakan pendekatan kesihatan awam iaitu melihat kelakuan ganas sebagai satu bentuk epidemik yang boleh berpindah dari seorang individu kepada seorang individu yang lain.

Salah satu tanda seseorang itu terlibat dengan jenayah ganas ialah si pelaku pernah menjadi mangsa kepada jenayah itu sendiri. Idea bahawa ia boleh tersebar dari satu orang kepada satu orang yang lain turut menerangkan bagaimana sesebuah kawasan mempunyai kadar jenayah ganas yang lebih tinggi berbanding satu kawasan lain walaupun mempunyai masalah sosial sama. Pertubuhan Kesihatan Sedunia (WHO) melihat walaupun keganasan itu tidak boleh dielakkan, dunia tidak seharusnya menerima ia secara bulat-bulat sebagai tingkah laku manusia yang tidak dapat dielakkan.

Ia boleh saja dicegah dan membantu mengurangkan impak kepada manusiawi seperti mana dilakukan sektor kesihatan awam dalam menangani pelbagai masalah kesihatan seperti komplikasi kandungan, kecederaan di tempat kerja dan penyakit berjangkit. Tetapi dengan hukuman keras sebagai pilihan majoriti pihak berkuasa seluruh dunia, bagaimana hendak menjual idea ini kepada pihak berkuasa? Keadaan ini turut dihadapi VRU pada awalnya dan mereka tidak melihat jauh, mereka melihat bagaimana Chicago berusaha mengurangkan kadar jenayah ganas.

Pada tahun 1980-an dan awal tahun 90-an, pakar epidemiologi Gary Slutkin menghabiskan masanya di kem-kem pelarian Somalia untuk membantu merawat pelarian. Tetapi salah satu cabaran beliau dan rakan-rakannya ialah penularan penyakit kolera dan tuberkulosis (TB) dalam kalangan pelarian ketika itu. Bagi mencari penyelesaian masalah ini, mereka mula-mula memetakan dulu kawasan di mana paling banyak berlaku jangkitan penyakit. Dari situ, mereka akan membendung penularan penyakit yang berlaku di kawasan berkenaan. Selalunya pembendungan dilakukan dengan menggalakkan pelarian mengubah sikap mereka di mana akan memberi kesan pantas walaupun ia tak dapat mengubah faktor struktur yang lebih besar.

Contohnya, penyakit cirit-birit berlaku akibat sistem saliran yang tidak memuaskan dan bekalan air yang tercemar. Walaupun usaha memperbaiki sistem perpaipan mungkin akan mengambil masa tetapi ribuan nyawa masih boleh diselamatkan dengan memberi larutan rehidrasi oral. Formula Slutkin digunakan pada setiap kem pelarian Somalia sebelum ia turut diaplikasikan bagi membendung penularan penyakit AIDS. Walaupun penyakitnya berbeza tetapi cara pembendungannya tetap sama. Dan bagi membantu pelarian mengubah tingkah laku mereka, bantuan harus dihulur oleh orang-orang yang dipercayai mereka demi menjadikan perubahan berkenaan bersifat efektif dan bertahan untuk jangka panjang.

Selepas beberapa tahun bekerja di luar negara, Slutkin memutuskan kembali ke Stateside kerana merasakan sudah tiba masanya untuk tidak terlibat dengan pembendungan epidemik. Tetapi bila beliau kembali ke Chicago ketika itu, kadar jenayah terutama pembunuhan mencanak naik. Enggan membiarkan masalah ini berterusan, Slutkin melihat ada persamaan berkenaan epidemik penyakit yang dihadapinya di Afrika dan kadar jenayah yang berlaku di Chicago: corak penularan. Ia merupakan satu pemikiran radikal tapi ke hadapan berkenaan jenayah ganas ketika itu yang mementingkan penguatkuasaan undang-undang dan anggapan semua orang dari bangsa atau kawasan tertentu dianggap jahat.

Chicago pada ketika itu terpisah dari segi kaum dan ini dapat dilihat menerusi peratusan komposisi penduduk di sesetengah kawasan. Sesetengah kawasan mempunyai 95% penduduk kulit hitam atau Mexico-Amerika di mana kawasan ini diabaikan dari segi ekonomi dan terganggu dari segi pertumbuhan sosio-ekonominya. Kadar jenayah pembunuhan meningkat 10 kali ganda di kawasan yang didominasi oleh orang kulit putih. Tetapi bagi Slutkin, peningkatan kadar jenayah langsung tiada kaitan dengan bangsa tetapi sebaliknya, corak tingkah laku individu. Beliau berhujah nyawa manusia boleh diselamatkan dengan mengubah tingkah laku individu dan norma kumpulan.

Ini yang membawa kepada pengenalan projek perintis di kawasan kejiranan West Garfield di Chicago pada tahun 2000. Taktik sama digunakan Slutkin semasa di Afrika kembali diaplikasikan di Chicago. Pada tahun pertama saja menyaksikan penurunan sebanyak 67% kes pembunuhan di kawasan kejiranan berkenaan. Ini disusuli pula dengan program-program sama di kawasan kejiranan lain yang menyaksikan penurunan kes pembunuhan sebanyak 40%. Kejayaan program ini menarik perhatian bandar-bandar di Amerika Syarikat.

Hari ini pertubuhan Slutkin iaitu Cure Violence bekerja di 13 kawasan kejiranan di Chicago sementara versi program lain dibawa ke New York, Baltimore dan Los Angeles serta negara-negara lain di dunia. Honduras misalnya melaksanakan program Cure Violence menyaksikan penurunan kes menembak dari 98 kes pada Januari hingga Mei 2014 kepada 12 kes untuk tempoh sama pada tahun 2015. Walaupun ada yang mempertikai statistik yang digunakan Cure Violence tetapi keberkesanannya tidak boleh dinafikan. Satu kajian yang dibuat Universiti Northwestern pada tahun 2009 mendapati kadar jenayah di mana program ini dilaksanakan berkurangan.

Salah satu cara Slutkin membendung tingkah laku ganas ialah menggunakan pengganggu tingkah laku ganas. Cure Violence menggerakkan mereka selepas berlakunya kes tembak untuk mengelak tindak balas dan menenangkan penduduk sebelum perselisihan faham yang sudah wujud menjadi lebih ganas. Mereka menggunakan pelbagai teknik iaitu mengulangi semula kata responden tetapi dalam bentuk positif, duduk bersama seseorang untuk seketika sehinggalah individu itu tenang dan memberi penekanan kepada akibat. Kebolehan pengganggu ini bergantung kepada kredibiliti mereka di mana ada sesetengah menggunakan pengalaman mereka semasa dipenjara. Ada juga menggunakan hubungan rapat dengan komuniti tempatan untuk memastikan mesej yang dibawa sampai kepada kelompok sasaran.

Walaupun Cure Violence harus beradaptasi dengan kawasan setempat, modelnya masih sama. Pertama, petakan kawasan mana di mana wujudnya kelompok tumpuan. Kedua, upah pengganggu tingkah laku ganas yang mempunyai kenalan di peringkat komuniti. Mereka akan meronda di jalanan, menjalin hubungan dengan jiran-jiran dan para peniaga serta membentuk hubungan dengan individu-individu berisiko. Pusat ini mengupah 11 orang pengganggu dengan empat orang pekerja bantuan yang berinteraksi dengan penerima bantuan untuk jangka masa panjang.

Untuk tempoh enam bulan hingga dua tahun, pekerja-pekerja ini akan berusaha mengubah tingkah laku ganas selain menghubungkan peserta dengan peluang pekerjaan, kaunseling atau pendidikan. Namun ini bukan sesuatu yang mudah kerana memerlukan ramai pekerja. Dan untuk mengelak situasi menjadi berkecamuk, pengganggu atau pekerja bantuan perlulah orang yang bukan saja dipercayai tetapi disenangi semua.

Bagi VRU, apa yang dilihat mereka di Chicago amat menarik. Tetapi McCluskey dan John Carnochan dari Polis Strathclyde berpandangan model Slutkin boleh digabungkan dengan satu lagi model ahli kriminologi Boston, David Kennedy. Pada tahun 1990-an, polis menggunakan model ini dengan memanggil semua ahli kumpulan ke balai. Mereka diberi pilihan sama ada meninggalkan jenayah dan mendapatkan peluang pekerjaan serta pendidikan. Jika mereka enggan, mereka berhadapan pendekatan lebih keras dari pihak berkuasa seperti serbuan dan pemeriksaan badan yang lebih kerap. Menurut Linden, ia amat diperlukan kerana walaupun pihak polis sudah melakukan yang terbaik, kadangkala ia masih belum mencukupi untuk mengurangkan kadar jenayah.

VRU dikendalikan pihak berkuasa Scotland dan mendapat sokongan kuat Edinburgh. Malah, polis Scotland turut memegang penghormatan sebagai satu-satunya pasukan polis yang menggunakan model kesihatan awam dalam memerangi jenayah. Tidak seperti Cure Violence yang beroperasi melalui universiti, VRU mendapat sokongan penglibatan pelbagai jenis penjawat awam dari pakar perubatan hinggalah pekerja sosial. Ada sesetengah mengambil inisiatif sendiri seperti pakar bedah Christine Goodall. Goodall bersama dua rakan sekerjanya menubuhkan sebuah badan kebajikan bernama Medics Against Violence pada tahun 2008 dan menjadi rakan VRU dalam mendidik orang ramai terutama generasi muda tentang jenayah membabitkan pisau dan apa tindakan yang boleh diambil.

VRU juga turut mengambil idea pengganggu tingkah laku ganas yang dilaksanakan Slutkin di Chicago di mana pengganggu ini akan segera campur tangan selepas berlaku insiden ganas untuk mengurangkan ketegangan dan membantu golongan yang terkesan mendapat bantuan. Tidak seperti pengganggu tingkah laku ganas di Chicago yang ditugaskan mengikut kawasan kejiranan, perkara berkenaan tidak berlaku di Scotland. Sebaliknya mereka bekerja di jabatan kecemasan dan kemalangan di hospital dan mendekati pesakit yang datang selepas terlibat dengan insiden ganas.

Selepas menghilangkan rasa kekok dengan perbualan, pekerja ini akan membantu individu yang terkesan mendapatkan pekerjaan, rawatan ketagihan atau terapi. Dan mereka berusaha untuk sentiasa pantas bagi memastikan kemajuan yang dibuat individu berkenaan tidak terganggu oleh kerenah birokrasi kerajaan. Ini mewujudkan situasi kerjasama membabitkan pelbagai agensi kerajaan. Untuk melihat kesan jangka panjang, kadangkala ia mengambil masa bertahun-tahun – melebihi tempoh empat atau lima tahun untuk kitaran pilihan raya. Dan menariknya, walaupun berlaku pertukaran kerajaan pada sesetengah masa, wujud konsensus dalam kalangan anggota kerajaan dan pembangkang Scotland meneruskan dana untuk projek bersifat hati emas ini.

Namun, sesuatu yang mengecewakan bagi Slutkin ialah di sebalik lambakan bukti yang membuktikan keberkesanan modelnya, masih ramai yang enggan melabur atau menyokong pendekatan sedemikian. Menurut Slutkin, kesukaran di sini bukanlah mengurangkan kadar jenayah ganas tetapi mengubah pemahaman orang ramai terhadap masalah berkenaan. Dalam satu perjumpaan, beliau mendedahkan bila dana Cure Violence dipotong di sesetengah kawasan, kadar jenayah yang sudah menurun kembali meningkat. Dan bila dana tersebut dipulihkan, kadar jenayah di kawasan tersebut berkurangan. Slutkin melihat proses penjara langsung tidak menunjukkan sebarang data yang baik tetapi ianya dibiayai bukan saja oleh pihak kerajaan tetapi juga pihak swasta.

Bagi VRU, mereka tidak pernah berhenti memikirkan cara terbaik untuk membantu mengurangkan kadar jenayah terutama jenayah ganas. Pada tahun 2012, salah seorang anggota mereka bernama Iain Murray terbang ke Los Angeles untuk meninjau sebuah syarikat bernama Homeboy Industries. Syarikat katering itu mengupah bekas anggota samseng sebagai pekerja dan memberi tempoh pekerjaan selaam setahun bagi bekas banduan. Golongan ini turut mendapat sokongan dari segi mentor dan terapi psikologi.

Sekembalinya ke Scotland, idea tersebut direalisasikan VRU menerusi satu perniagaan trak makanan yang dikendalikan unit berkenaan. Seperti Homeboy Industries, mereka mengupah bekas pesalah jenayah ganas selama setahun, bantuan pekerja bantuan dari segi mentor, terapi psikologi, bantuan dari segi celik huruf, perumahan, keibubapaan dan apa jenis bantuan yang dirasakan sesuai. Peserta haruslah mempunyai rekod jenayah, mesti menghindarkan diri dari mengambil alkohol dan dadah serta menunjukkan kesediaan untuk berubah.

Bagi Murray, pendekatan sebegini dilihat jauh lebih baik berbanding pendekatan konvensional. Walaupun sesetengah peserta mempunyai masalah seperti menepati masa, menerima arahan dan memakai uniform, mereka tetap mendapat sokongan pekerja bantuan mereka. Selain mengubah tingkah laku ganas mereka, pekerja ini juga membentuk hubungan dengan pelatih dan membantu mereka memberi respon berbeza terhadap konflik.

Bagi Murray, apa yang dilakukannya hari ini jauh lebih memuaskan kerana ia sebenarnya mewujudkan suasana penyayang dalam kalangan masyarakat terutama pihak berkuasa. Dan bila itu berlaku, golongan yang terkesan dan berisiko ini sebenarnya dapat belajar menyayangi diri mereka dan berfikir banyak kali sebelum melakukan sesuatu yang merugikan masa depan mereka.

SUMBER


Platform Google Shopping Yang Baru

Jika Amazon telah menggunakan Google dengan banyak cara dalam beberapa tahun kebelakangan, bagaimana Google boleh bertarung kembali?

Pada tahun 2019, saya telah melihat bahawa Google Cloud telah membuat langkah berani, sehinggakan Amazon telah berjaya mengambil sebahagian perkongsian pasaran (market share) dari Google dalam pengiklanan.

Tetapi bagaimana Google boleh menjadikan E-dagang-nya dan pengalaman membeli-belah boleh menjadi kunci kepada bagaimana Google boleh menggunakan Amazon.

Jadi pada dasarnya Google Express akan ditutup tidak lama lagi untuk memberi ruang untuk Google Shopping.

Google Cuba Mengatasai Amazon?

Google berkata ia akan menutup jenama Google Express dan mereka-bentuk semula cara ia mengendalikan membeli-belah dalam talian.

Google juga mengatakan ia akan mempunyai pilihan pengiklanan baru untuk jenama dan penjual, serta menambah cart-beli-belah yang bersifat universal yang boleh merangkumi kesemua sifat Google, termasuk carian, imej, dan jenama seperti YouTube.

Walaupun Google cuba untuk menjadikan penutupan Google Express sebagai “penyepaduan” ia sebenarnya lebih kepada menyerlahkan satu produk dan jenama yang gagal. Google tahu satu atau dua perkara tentang ketidakupayaan untuk mengetahui bagaimana untuk mencapai pengguna dan pengguna akhir. Ingat Google+ (Google Plus). Ada terdapat banyak contoh lain sebenarnya.

Ia agak ganjil kerana produk pembesar suara NLP Google (Google’s NLP voice speakers) adalah satu ciptaan yang paling pintar. Google mempunyai beberapa jurutera dan pereka pintar yang paling bijak di dunia, tetapi dari segi pemasaran, penjualan, dan produk, ia menjadi agak pelik dan tidak begitu cekap. Masalahnya ialah Google biasanya gagal terhadap Amazon dan Facebook, jadi ia tidak boleh bersaing dengan mereka.

Google Shopping akan tersedia di laman web dan aplikasi telefon pada hujung September atau Oktober 2019 ini. Aplikasi Google Express akan secara automatik mengemaskini kepada Google Shopping, atau anda akan digesa untuk memuat turun aplikasi baru. Pada minggu yang akan datang, Laman Web Google Express juga akan dihalakan semula secara automatik ke Google beli-belah baharu.

Google Express adalah sejenis misteri dan antara muka pengguna kaunter-intuitif. Walaupun semua peruncit ini digabungkan dengannya, terutamanya Walmart. Google Shopping akan melihat Google kembali ke permulaannya dalam carian, dan ia akan lebih tertumpu pada mendapatkan klik dan wang dalam bentuk pengiklanan. Jika Google tahu apa-apa, ianya adalah merupakan produk dalam nama pengiklanan.

Pengalaman baru ini akan menyertakan barang-barang yang boleh dibeli secara langsung dari Google, belanja dan buat perbandingan dari kedai dalam talian dan dari luar talian.

Google akan bergantung pada rakan kongsi seperti Target dan Walmart yang diaman sebelum ini tidak pernah dilakukakn oleh Google Express.

Google boleh belajar banyak dari Apple tentang cara melakukan runcit (retail), membuka kedai dan mempunyai kehadiran jenama secara sebenar. Sebaliknya Google menyasarkan untuk beroperasi secara “Awan” (Cloud), berada di telefon pintar dan Google Home, yang nampak agak bagus tetapi secara relatifnya kurang dalam menawarkan perkhidmatan atau kemudahan.


Aurangzeb – Maharaja Era Emas Mughal

Sepanjang lipatan sejarah Empayar Mughal, era emas kerajaan itu berlaku semasa era pemerintahan Aurangzeb. Dari satu segi, sebilangan pihak melihatnya sebagai ekstremis dan tiada toleransi terhadap agama. Tetapi bila disingkap lembaran sejarah pemerintahan baginda, ia sama sekali berbeza dengan apa yang dimomokkan hari ini.

Aurangzeb merupakan putera ketiga Putera Khurram (kemudiannya bergelar Shah Jahan) dan Arjumand Bano Begam (kemudiannya dikenali sebagai Mumtaz Mahal). Baginda diputerakan pada 3 November 1618 tetapi masa kecilnya diganggu oleh pergolakan politik dalam kalangan kerabat diraja Mughal.

Pergolakan politik di sini merujuk kepada cita-cita ayahandanya, Putera Khurram untuk bergelar Maharaja Mughal. Walaupun dianggap cucu kesayangan nendanya, Akbar dan dianggap pilihan utama untuk menaiki takhta selepas Jahangir, kedudukannya diancam oleh bonda tirinya Nur Jahan. Nur Jahan dikatakan lebih suka sekiranya adinda Khurram, Shahryar sebagai pengganti Jahangir.

Lantas, konflik tercetus antara Jahangir dengan putera kesayangannya itu selama empat tahun. Pada akhirnya, Khurram mengaku kalah dan diberi pengampunan oleh ayahandanya. Tetapi bagi memastikan perkara ini tidak berulang, Aurangzeb dan kekandanya Dara Shikoh dihantar ke Lahore sebagai tebusan Jahangir.

Selepas ayahandanya mangkat pada 1627, Khurram bangkit dan menewaskan individu yang mensasarkan takhta Mughal termasuk adindanya Shahryar. Selepas ditabalkan sebagai maharaja, Shah Jahan mengarahkan bonda tirinya Nur Jahan dipenjarakan.

Selain itu, Shahryar dan kerabat diraja Mughal yang berpotensi mengancam kedudukan baginda dikenakan hukuman mati. Dengan kedudukannya kini selamat, barulah Shah Jahan dapat disatukan semula dengan anak-anaknya yang menjadi tebusan di Agra.

Semasa menjadi tebusan di Lahore dan kembali ke Agra, Aurangzeb mempelajari semua aspek pengetahuan yang diperlukan sebagai pemerintah Mughal. Ini termasuk pengajian Islam, kesusasteraan Parsi dan Turki, pentadbiran dan strategi ketenteraan. Begitupun, sejak dari awal lagi, Shah Jahan lebih suka sekiranya putera sulungnya Dara Shikoh sebagai maharaja Mughal seterusnya.

Di sebalik unsur pilih kasih ini, Aurangzeb mula menonjolkan kualiti sebagai maharaja. Pada usia 15 tahun, baginda membunuh seekor gajah yang mengamuk dalam satu perlawanan gajah yang disaksikan oleh kerabat diraja dan bangsawan Mughal. Kerja gila bagi sesetengah orang tetapi atas keberaniannya itu, Shah Jahan mengurniakan emas sama berat dengan puteranya itu dan memberi kepercayaan kepadanya mengetuai operasi ketenteraan Mughal di kemudian hari.

Segar daripada mencecah usia 18 tahun, Aurangzeb dilantik sebagai wizurai di Deccan. Bagaimanapun, kelewatannya pulang daripada ekspedisi ketenteraan sekitar Deccan selepas mendapat berita kekandanya Jahanara jatuh gering mengundang kemurkaan ayahandanya Shah Jahan.

Akibatnya, baginda dipecat sebagai wizurai Deccan dan dihalang berinteraksi dengan istana selama beberapa bulan. Hubungan dua beranak ini semakin tegang apabila Aurangzeb menudah Shah Jahan bersifat pilih kasih dan sentiasa mengutamakan Dara Shikoh.

Tidak mahu perkara ini berlarutan lebih-lebih lagi dengan pengaruhnya dalam kalangan komander tentera Mughal, baginda melantik Aurangzeb sebagai gabenor di Gujarat, Balkh (Afghanistan) dan Badakshan. Bagaimanapun, kegagalannya merampas Kandahar daripada kerajaan Safavid mengakibatkan Shah Jahan memanggilnya semula ke Agra.

Aurangzeb percaya situasi ini sebenarnya didalangi oleh Dara Shikoh yang cuba mensabotaj kedudukannya. Kecurigaannya semakin bertambah apabila Shah Jahan melantiknya sebagai wizurai Deccan buat kali kedua.

Deccan merupakan wilayah miskin dan tidak menjanjikan pendapatan tinggi buat wakil Mughal di situ – satu perkara yang menjengkelkan Aurangzeb. Tetapi usaha baginda memajukan pertanian di situ menyaksikan Deccan kembali makmur dan memberi pulangan kewangan yang tinggi kepadanya.

Bagi Dara Shikoh dan Aurangzeb, semuanya berubah pada 1657. Shah Jahan jatuh gering dan susulan itu, jawatan pemangku maharaja digalas olehnya. Dan bila khabar angin tentang kemangkatan Shah Jahan tersebar, adinda-adinda Dara Shikoh mula mensasarkan Agra menerusi kekuatan tentera masing-masing.

Aurangzeb yang dianggap putera ketiga dalam kalangan mereka memilih berpakat dengan adindanya Murad Bakhsh. Baginda berjanji akan membahagikan empayar sesama mereka sekiranya berjaya mengalahkan Dara Shikoh dan kekanda kedua mereka, Shah Shuja.

Tempoh 1658 dan 1659 dianggap kritikal bagi menentukan siapa Maharaja Mughal yang seterusnya. Tidak seperti sistem monarki biasa di mana putera sulung merupakan pewaris takhta, penentuan takhta Mughal ditentukan oleh kekuatan tentera putera-putera kerajaan itu.

Mungkin ada menganggap perkara sebegini sebagai janggal. Tetapi pembunuhan saudara (fratricide) juga berlaku dalam kalangan pemerintah Turki Uthmaniyah. Ini kerana ini membolehkan putera yang berkemampuan memerintah negara mengambil alih tampuk pemerintahan. Selain itu, ia turut memberi peluang kepada putera-putera lain mengumpul pengikut yang berkelayakan bagi membantu mereka mendapatkan tampuk pemerintahan.

Pakatan Aurangzeb-Murad berjaya mengalahkan angkatan Dara di Dharmat pada April 1658. Ini disusuli dengan tindakan pantas baginda membina pakatan dalam kalangan bangsawan dan pemerintah wilayah jajahan Mughal – satu perkara yang lewat disedari kekandanya itu. Dan ini terbukti di Samugarh sebulan kemudian apabila angkatan perang Aurangzeb berupaya menewaskan angkatan perang Dara dengan mudah.

Akibatnya, Dara dan puteranya Sulaiman Shikoh melarikan diri ke Balkh tetapi dicekup oleh gabenor wilayah berkenaan. Penahanan tersebut berlaku selepas Aurangzeb berjaya menakluk Agra dan memaksa ayahandanya Shah Jahan menyerah kalah tanpa syarat.

Dara dan puteranya itu kemudian dihukum mati dengan Shah Jahan dipenjarakan di Kubu Agra selama lapan tahun di bawah jagaan Jahanara sehingga mangkat pada 1666. Setelah itu, barulah Aurangzeb mengisytiharkan dirinya sebagai Maharaja Mughal yang baru. Begitupun, tindakannya yang merampas takhta mengakibatkan Sharif Makkah dan kerajaan Safavid enggan mengiktiraf kedudukannya sebagai Maharaja Mughal.

Perkara itu langsung tidak menggusarkan baginda. Malah, bagi mengukuhkan kedudukannya, Aurangzeb mensasarkan adindanya. Ini kerana baginda tiada niat menghormati pakatan yang dibuatnya dengan Murad. Lantas, adindanya itu kemudian dihukum mati pada 1661 selepas didapati membunuh seorang pegawai kerajaan.

Setelah itu, fokusnya beralih kepada kekanda keduanya Shah Shuja. Walaupun beberapa kali tewas, keupayaan Shah Shuja membina semula tenteranya sentiasa menjadi duri dalam daging kepada Aurangzeb. Tetapi akhirnya, baginda terpaksa mengaku kalah di Khajwa sebelum berundur ke Bengal dan akhirnya Arakan.

Shah Shuja kemudiannya mangkat selepas dihukum mati oleh pemerintah Arakan ketika itu, Sanda Thudhamma pada Februari 1661. Murka dengan layanan buruk yang diterima kekandanya itu, Aurangzeb kemudiannya mengepung dan menakluk Chittagong dengan ribuan warga Arakan menjadi tahanan perang.

Antara polisi Aurangzeb yang terkenal dan menjadi momokan pelampau Hindu di India hari ini ialah pemusnahan kuil-kuil Hindu. Kononnya, dengan berbuat demikian, baginda telah berpaling daripada dasar toleransi yang diamalkan pemerintah Mughal sejak era Akbar dan bersikap anti-Hindu.

Hakikatnya, tindakan tersebut hanya dilakukan jika wujud aktiviti pemberontakan anti-Mughal digerakkan di kuil-kuil berkenaan. Contohnya, isu perobohan kuil Keshava Deva. Kuil tersebut dirobohkan sebagai tindak balas terhadap gerakan pemberontak Mathura Jat. Ini kerana semasa tempoh pemberontakan mereka, bukan sedikit tentera Mughal terbunuh di tangan mereka termasuk seorang panglima tentera.

Malah, kumpulan pemberontak ini juga bertanggungjawab menyerang makam Maharaja Akbar dan membakar jenazahnya sampai hangus. Bagi Aurangzeb, ia sesuatu yang tidak boleh dimaafkan. Lantas, pemusnahan kuil Keshava Deva dianggap tindak balas terbaik terhadap kekejaman mereka.

Pelampau Hindu juga terlupa raja-raja Hindu yang saling bermusuhan akan melakukan perkara sama termasuk wira mereka, Shivaji Bhonsle. Selain merobohkan kuil, ada juga yang merosakkan patung-patung atau mencuri patung sebelum dipasang pada kuil mereka.

Ramai sejarawan India hari ini melihat tuduhan ini terhadap Aurangzeb patut diperbetulkan. Ini kerana baginda tetap meluluskan pembinaan dan penambahbaikan kuil di wilayah-wilayah Mughal yang tidak diancam pemberontakan. Aurangzeb juga tidak teragak-agak mengeluarkan arahan melindungi tapak-tapak kuil golongan Hindu dan Jainisme serta menegur para pentadbirnya jika mereka didapati menyusahkan pendeta-pendeta Brahmin.

Satu lagi polisi baginda yang dianggap kontroversi ialah pelaksanaan cukai jizyah pada April 1679. Ramai pelampau Hindu dan sejarawan Orientalis melihat langkah ini sebagai satu lagi sisi anti-agama lain Aurangzeb dan menonjolkannya sebagai pelampau Islamisasi.

Hakikatnya, tuduhan ini ditolak oleh sejarawan Sri Ram Sharma. Ini kerana golongan yang terkesan dengan cukai ini ialah golongan miskin hinggalah golongan pertengahan Hindu di mana cukai ini menuntut hanya pendapatan lebih dari tiga minggu daripada hasil pendapatan tahunan mereka.

Jika benarlah Islamisasi sebagai asas tindakan Aurangzeb, mengapa hanya segelintir saja penganut Hindu memeluk Islam bagi mengelak dikenakan cukai jizyah? Perkara ini berlaku kerana mereka tertekan dengan cara kutipan yang dikenakan pihak kerajaan berbanding saiz jumlah cukai yang dikenakan.

Di samping itu, cukai ini tidak tertakluk kepada golongan fakir, pendeta-pendeta Brahmin, pentadbir-pentadbir Hindu dan tentera Mogul yang beragama Hindu. Malah, semasa berlakunya krisis kebuluran, Aurangzeb turut mengarahkan kutipan jizyah digantung.  Justeru, kelihatan polisi tersebut hanya menguntungkan golongan ulama dan panglima-panglima perang Islam berpangkat kecil.

Semasa era ini juga, Aurangzeb turut memansuhkan beberapa cukai yang dianggap membebankan dan ini dianggap menjustifikasikan perlaksanaan cukai tersebut. Ada juga berpandangan cukai tersebut dikenakan bagi memuaskan hati bangsawan-bangsawan Islam yang kehilangan jagir (hak kutipan cukai) mereka kepada panglima-panglima perang dari Maratha.

Semasa era Aurangzeb, Islam juga berkembang dengan pesat tetapi tidaklah sampai ke tahap pelampau totok – label yang diberi pelampau Hindu kepada baginda. Misalnya, baginda mengarahkan keraian untuk sambutan Aidilfitri, Aidiladha dan Nairuz (Tahun Baru Parsi) dikurangkan. Pengurangan tersebut dibuat bukan saja atas faktor peribadi tetapi bagi menjamin keselamatan baginda dan rakyat pada tiga hari perayaan berkenaan.

Selain itu, Aurangzeb juga mempunyai hubungan rapat dengan kelompok ahli sufi termasuk golongan ulama Firamgi Mal yang cenderung kepada falsafah Yunani dan Sufisme. Sementara teks perundangan mazhab Hanafi iaitu Fatawa-i Alamgiri turut dikumpulkan dan menjadi teks perundangan terkemuka pada zamannya. Walaupun ia menjadi undang-undang utama kerajaan, baginda tidak cenderung kepada pendekatan menghukum.

Aurangzeb juga tetap mengekalkan elemen toleransi tetapi tidaklah sampai ke tahap melampau seperti yang dilakukan moyangnya Akbar. Tidak ramai tahu, wazir pertama baginda ialah seorang bangsawan Hindu berdarah Punjab bernama Raja Raghanath Khatri. Bagaimanapun, Khatri hanya diberi gelaran sebagai menteri dan bukan wazir bagi menjaga hati komander-komander Mughal yang beragama Islam.

Semasa era pemerintahannya, Empayar Mughal berada di puncak kegemilangannya. Dengan empayar sejauh benua kecil India di selatan, Chittagong di sebelah timur dan Balkh di sebelah barat, kekuasaan kerajaan itu sukar dicabar. Empayar itu turut menyumbang 22% daripada ekonomi dunia pada abad ke-17 dengan kekayaannya pada 1700 bersamaan dengan AS$21 trilion hari ini.

Tetapi semua itu ada harganya. Walaupun mempunyai jajahan takluk yang luas, Aurangzeb sentiasa berdepan pemberontakan dan secara perlahan-lahan melemahkan Empayar Mughal untuk jangka masa panjang.

Pada 3 Mac 1707, baginda kembali dijemput Ilahi pada usia 88 tahun. Pada ketika itu, Aurangzeb hanya mempunyai sedikit wang tetapi telah meminta agar semua wang tersebut disedekahkan untuk tujuan amal. Baginda juga meminta agar dimakamkan secara ringkas bersesuaian dengan keperibadiannya yang sederhana.

Aurangzeb dimakamkan di kawasan halaman kompleks makam tokoh sufi India Sheikh Burhanuddin Gharib di Khuldabad, Aurangabad. Berdekad-dekad selepas kemangkatan baginda, kekuasaan kerajaan Mughal hanya tertumpu di Delhi sehingga kedatangan British di India.

Kalau anda berminat dengan artikel sejarah Islam di India seperti ini, kami nak cadangkan pembelian judul terbaru kami, MUGHAL: MUTIARA ISLAM DI INDIA sementara ada diskaun terakhir ini. Beli di: https://bit.ly/MughalShopee

RUJUKAN

Truschke, A. (2017). Aeon.co. A much-maligned Mughal.

Truschke, A. (2018). Huffington Post. Historian Audrey Truschke Explains Why The Hindu Right Is Terrified Of Having A Meaningful Conversation About The Past.

Szczepanski, K. (2019, 3 Julai). Biography of Aurangzeb, Emperor of Mughal India. ThoughtCo.

Izdani Khan, S. (1998). London Metropolitan University. The Portrayal of the Mughal Emperor Aurangzeb in Modern History Writing.


Iban Si Dayak Laut

Etnik Iban sejak dari dahulu lagi sememangnya amat digeruni kerana mereka adalah antara etnik Dayak Borneo yang gah dengan ekspedisi Kayau iaitu perang perluasan wilayah yang melibatkan tradisi memenggal kepala musuh. Bangsa Eropah amat gerun dengan tradisi ini namun begitu mungkin ramai yang tidak mengetahui, etnik Iban juga amat digeruni dengan satu lagi aktiviti yang pernah mendominasi perairan Borneo sehingga mereka juga dikenali dengan panggilan “Vikings Of The Eastern Seas” atau “Raja Di Laut”.

Pada abad ke-18 dan ke-19 telah menyaksikan kemunculan orang-orang Dayak Laut di Sarawak sebagai “hero” Borneo kerana pernah menjadikan bangsa Eropah sebagai tawanan dan hamba mereka. Penguasaan Dayak Laut yang juga dikenali sebagai ”Raja di Laut” dan “Vikings daripada Laut Timur” di perairan kepulauan Borneo ini telah menggerunkan dan sekaligus menjadi mimpi ngeri kepada para pelayar dan pedagang Barat yang belayar ke kawasan perairan kepulauan Borneo dan Asia Tenggara pada waktu itu,

Pendominasian Dayak Laut di Sarawak serta 2 lagi etnik iaitu Balangingi dan Iranun di Borneo Utara ini telah menyebabkan pihak British di Borneo Utara, Brooke di Sarawak, Sepanyol di Filipina dan Belanda di Indonesia “pusing kepala” kerana kegagahan mereka di lautan amat sukar ditandingi biarpun dengan peralatan perang yang cukup moden. Inilah yang dilaporkan oleh Gomes;1954, Nigel:1969, Warren;1981 dan Reid;1988 di dalam penulisan mereka mengenai sejarah maritime di Borneo

The practice of piracy in Southeast Asian in the nineteenth century was to a very large extent a continuation of a phenomena which was widespread from the ancient beginnings of sea traffic in the straits and along the coasts of the area […]There were, however, several strong and organized Lanun Pirate communities on the northern coasts of Borneo […] Many young Muslim Malay seafares from Borneo were led on marauding expeditions in the nineteenth century by Arab sheriffs […] Their allies were Iban of Sarawak on the northeast coast of Borneo […] Balingini from the island of that name east of Jolo in the Sulu Archipelago […] (Wright, 1966:3-4).

Siapa itu Dayak Laut (Sea Dayak)?

Di kalangan etnik Sarawak, orang Dayak Laut ini lebih dikenali sebagai orang Iban. Walaupun dikenali sebagai “Dayak Laut” namun etnik ini bukanlah menjadikan maritim sebagai budaya kehidupan mereka sepertimana orang-orang Iranun dan Balangingi di kepulauan Sulu, tetapi lebih bersifat masyarakat agraria yang mengamalkan “shifting cultivation” dan aktiviti pemburuan. Perlulah diketahui bahawa sebenarnya maritime raiding di kalangan orang Dayak Laut pada abad ke-18 dan ke-19 bukanlah merupakan budaya asal nenek-moyang mereka tetapi dipengaruhi oleh luar (Dickson, 1956; Sandin, 1967; dan Richards ed., 1992).

Tindakan orang Iban yang seringkali merompak kapal-kapal dagang Barat dan menjadikan anak-anak kapal sebagai komoditi dagangan iaitu dalam bentuk hamba telah menyebabkan berlakunya transformasi dalam asal-usul identiti mereka sendiri iaitu dari sebuah bangsa bernama Dayak di Sarawak yang telah lama wujud sebelum kedatangan bangsa Barat lagi kepada satu bangsa baru yang dikenali sebagai bangsa pirates yang dicipta oleh Barat (Sandin, 1967; dan Ongkili, 1973).

Maka disinilah munculnya etnik Iban yang sebenarnya hanya mengenal diri mereka sebagai Dayak dan akhirnya kerana panggilan Barat lebih-lebih lagi semasa pemerintahan James Brooke di bumi Sarawak Kingdom akhirnya mereka digelar Dayak Laut.

Kaitan Dayak Laut Dengan “Maritime Raiding” Di Borneo

Penguasaan Dayak Laut atau juga dikenali sebagai ”Raja di Laut” (King of the Seas) ke atas perairan kepulauan Borneo ini telah menggerunkan para pelayar terkemuka Eropah seperti Alexander Dalrymple (1808), William Dampier (1960), Thomas Forrest (1961), J. Hunt (1967), dan lain-lain lagi. Lalu, mereka menggelarkan kawasan perairan di Laut China Selatan, Laut Sulu, dan Laut Celebes pada pertengahan abad ke-18 dan ke-19 sebagai age of the pirate dan melabelkan bulan Ogos-Oktober sebagai “musim lanun” atau pirates seasons atau pirate wind.

The heartland of piracy in Southeast Asia has been considered for centuries to be in the waters around the southern Philippines and Borneo, especially the Sulu and Celebes seas […] including the Sultanate of Brunei, engaged in maritime riding and warfare before the arrival of Europeans in the sixteenth century… . (Warren, 2002:20).

Berdasarkan kepada catatan-catatan oleh pelayar terkemuka Barat pada abad ke-18 dan abad ke-19, seperti Alexander Dalrymple dalam Oriental Repertory (1808), William Dampier dalam A New Voyage Round the World (1960), Thomas Forrest dalam A Voyage to New Guinea and the Moluccas (1961) dan lain-lain lagi, banyak melaporkan kegiatan perlanunan di perairan Asia Tenggara. Owen Rutter, misalnya, dalam bukunya yang berjudul The Pirate Wind (1930) pula telah menggelarkan Dayak Laut di perairan Borneo dan sebagai Vikings of the Eastern Seas, yang menyamai kehebatan orang-orang “Viking” yang cukup digeruni di Eropah.

No merchant ship of the colonial powers and no shore village was immune from
their attack which, in their rampant ferocity, made the threat of extreme violence and anarchy an everyday fact of life for the coastal populations of Southeast Asia for long periods of time […] fierce, dangerous and merciless […] European, American, Chinese, and native vessels who had been sold into slavery (Rutter,
1930:19).

Melalui Rawlins pula menyatakan bahawa pada 8 Disember 1848, Dayak Laut di Sarawak telah merompak dan menculik anak kapal Minerva di pantai barat kepulauan Borneo. Pada tahun 1810 pula, kapal layar British yang bernama Comerse pada ketika itu mengalami kerosakan di muara Sungai Sarawak telah diserang dan ditawan oleh Dayak Laut serta merampas semua kargo dan senjata, termasuk menjual anak kapalnya ke Brunei sebagai hamba. (Rawlins, 1969:11).

Menurut jurnal pengembaraan yang ditulis oleh James Brooke iaitu ketika beliau dalam pelayaran dari Singapura ke Sarawak (Kuching) pada tahun 1841 dengan kapalnya yang bernama Royalist telah terserempak dengan beberapa buah perahu besar Dayak Laut (Iban) di muara sungai Sarawak.

Sementara itu Munsyi Abdullah seorang tokoh yang membuka Kuala Lumpur yang pada ketika itu belayar ke Kelantan juga pernah bertembung dengan orang Dayak Laut di pantai timur Malaya sekitar tahun 1830-an dengan membuat penyataan yang teliti mengenai betapa Dayak Laut berani membadai laut luas dengan perahu tradisional mereka yang besar (Warren, 2002:44).

Sebenarnya aktiviti ini sudahpun wujud sebelum tahun 1840an lagi kerana aktiviti maritime raiding oleh orang Dayak Laut begitu berleluasa di perairan kepulauan Borneo dan Asia Tenggara amnya. Juga dinyatakan bahawa aktiviti ini bukanlah sesuatu yang biasa kerana kekuatan Dayak Laut di dalam untuk menjalankan pemburuan hamba dan rompakan kapal-kapal dagang Barat di perairan Sarawak. akan menggunakan perahu perang yang dikenali sebagai bangkong (Tate, 1988).

Perahu bangkong ini adalah perahu perang tradisional yang mempunyai kekuatan luar biasa sehingga mampu menyusupi perairan di waktu malam yang gelap tanpa disedari oleh kapal-kapal besar. Inilah antara igauan ngeri bagi bangsa Barat mengenai kekuatan “Vikings Of The Eastern Seas” ini.

Mengapa menjadi “Maritime Raiding”?

Sebenarnya keberadaan mengapa adanya Dayak Laut yang turut serta di dalam aktiviti perlanunan dan perhambaan ini di perairan Borneo adalah kerana pengaruh di dalam Kerajaan Brunei yang menjadikan wilayah-wilayah di Sarawak sebagai tanah kuripan mereka. Kerajaan Brunei telah melantik para pembesarnya untuk mentadbir tanah jajahan bagi pihak Sultan Brunei. Dalam kes di Sarawak, pentadbiran Kerajaan Brunei pada peringkat awal telah diterajui oleh seorang bangsawan Brunei bernama Pangeran Indera Mahkota yang berpusat di Kuching.

Di bawah pentadbiran Pangeran Indera Mahkota telah membangkitkan kemarahan penduduk Sarawak apabila beliau mula mengambilalih kuasa daripada pemimpin tempatan, mengeksploitasi penduduk, dan mengenakan cukai yang tinggi kepada penduduk di Sarawak. Dalam tempoh pemerintahannya, beliau telah menyaksikan beberapa siri pemberontakan penduduk Sarawak sehingga memaksa Sultan Brunei menghantar Pangeran Raja Muda Hashim dan beberapa pembesar Brunei lain untuk menggantikan Pangeran Indera Mahkota dan lain-lain pembesar Melayu Sarawak yang bersengkongkol dengannya (Halim & Jamillemar, 1958).

Pada masa yang sama, kekusutan dalam pentadbiran Brunei di Sarawak ini telah dipergunakan oleh Pangiran Indera Mahkota (mantan Gabenor Brunei di Sarawak), Sherif Masahor (mantan Gabenor Brunei di Rejang), Sherif Sahap di Sadung, Sherif Jaffar dan Sherif Mulla (Mular) di Skrang untuk mempengaruhi orang-orang Dayak Laut (Sea Dayaks) menyertai ekspedisi pemburuan hamba dan rompakan kapal-kapal dagang Barat dan telah disambut baik oleh beberapa orang pemimpin Dayak.

Sebelum kedatangan James Brooke di Sarawak, Kerajaan Brunei di bawah pemerintahan Sultan Bolkiah hingga Sultan Omar Ali Saifuddin I merupakan salah satu pusat perdagangan hamba yang terpenting di kepulauan Borneo. Para pembesar Brunei seperti Pangiran Usop dan para pembesar Brunei yang mentadbir tanah jajahan Brunei di Sarawak seperti Sherif Masahor, Sherif Sahap, Sherif Mulla dan lain-lain lagi telah terlibat dalam aktiviti pemburuan hamba dan rompakan kapal-kapal dagang Barat yang diterajui oleh orang Iranun yang berpengkalan di Pulau Labuan (Rawlins,1969:63).

Penglibatan para pembesar Brunei dalam aktiviti perdagangan hamba ini sebenarnya mempunyai kaitan rapat dengan kemunculan Kesultanan Sulu sebagai pusat perdagangan hamba di Asia Tenggara pada abad ke-18 dan permulaan pertapakan James Brooke di Sarawak yang sedikit sebanyak telah mula membawa kepada kemerosotan ekonomi para pembesar Brunei dan Melayu di Sarawak (Nicholl, 1996).

Kemerosotan kuasa para pembesar Brunei dan Melayu di Sarawak menjadi lebih ketara lagi apabila James Brooke berjaya mendapatkan Sarawak pada tahun 1841 dan Pulau Labuan pada tahun 1846 daripada Kesultanan Brunei. Contohnya, tindakan Sultan Mumin (Brunei) menyerahkan bahagian hilir lembah Rejang kepada James Brooke pada tahun 1853 dan tindakan Charles Brooke mengusir Sherif Masahor dari Sarikei pada tahun 1855 telah menjejaskan kekuasaannya selaku Gabenor Brunei di kawasan tersebut. Selain Sherif Masahor, Datu Patinggi Abdul Ghapur yang menjadi pembesar Melayu di Kuching juga menerima nasib yang sama apabila dilucutkan jawatannya oleh James Brooke pada tahun 1854 kerana dikatakan telah mengenakan cukai yang tinggi kepada penduduk di Kuching (Tarling, 1971; dan Pollard, 1997).

Sebagai tanda penentangan para pembesar Brunei dan Melayu di Sarawak terhadap kekuasaan Brooke di Sarawak pada ketika itu, para pembesar ini dengan bantuan orang-orang Iranun yang bergelar sherif telah memobilisasikan
orang Dayak Laut yang menetap di kawasan lembah sungai dan pedalaman di Sarawak untuk menjadi lanun. Di sinilah nama-nama individu seperti mantan pembesar Brunei dan pembesar Melayu di Sarawak seperti Sherif Sahap (Iranun), Pangiran Indera Mahkota (mantan Gabenor Brunei di Sarawak) di Patusan, Sherif Jaffar (keturunan Arab) di Lingga, dan Sherif Mulla (keturunan Arab) di Undup. Dua orang pemimpin ulung orang Dayak Laut yang bergiat aktif bersama Sherif Sahap, Pangiran Indera Mahkota, Sherif Jaffar, dan Sherif Mulla dalam aktiviti maritime raiding di perairan Borneo Utara ialah Linggir dan Luang.

Antara kawasan petempatan utama etnik Dayak Laut di Sarawak yang juga dilabelkan sebagai “pirate river” termasuklah di Sungai Saribas, Sungai Skrang, Sungai Batang Lupar, dan Sungai Rajang. (Sandin,1967).

Perang Brooke Ke Atas “Vikings of The Eastern Seas”

Akibat daripada aktiviti pemburuan hamba dan tindakan merompak kapal-kapal dagang serta serangan ke atas pusat-pusat perdagangan Barat yang semakin berleluasa telah menjejaskan kepentingan para pedagang Barat dan pihak kolonial telah mengundang kepada campurtangan kolonial Barat untuk menghapuskan kegiatan orang-orang Iranun, Balangingi, dan Dayak Laut di perairan kepulauan Borneo.

Selain dari itu, pihak kolonial juga elah menjadikan alasan penghapusan amalan perhambaan yang bertentangan dengan amalan di Barat, rompakan kapal-kapal dagang Barat dan penglibatan para pembesar sebagai salah satu sebab untuk menjajah di kepulauan Borneo dan Asia Tenggara amnya pada abad ke-19. Mungkin ramai yang tidak mengetahui bahawa kedatangan kali pertama seorang pengembara berbangsa Eropah bernama James Brooke ke bumi Sarawak adalah semata-mata untuk menghantar hadiah kepada Raja Muda Hashim yang membantu beberapa orang saudagar Inggeris yang terdampar di Sarawak pada masa itu akibat karam yang sebenarnya adalah cuba menyelamatkan diri daripada serangan Dayak Laut pada ketika itu.

Dari perkenalan itu, kehadirannya pada kali kedua di Sarawak terus menerima pelawaan daripada Raja Muda Hashim untuk membantunya membanteras pemberontakan tempatan telah memungkinkan bahawa beliau akhirnya menjadi Rajah Brooke seperti yang dijanjikan. Antara tugas utama Brooke sebaik sahaja menjadi Rajah of Sarawak Kingdom oleh Kesultanan Brunei ialah membanteras sebanyak mungkin “maritime raiding” di perairan Sarawak pada itu kerana Dayak Laut yang dilabelkan sebagai lanun dan segala aktiviti perlanunan dan system perhambaan dianggap sebagai “devastating system” (Warren, 2002:7). Di kala itulah James Brooke telah menggubal undang-undang dan menubuhkan Court Of Justice di dalam perlembagaan Sarawak Kingdom (Rawlins, 1969 dan Reece, 2002).

Dan kerana itulah di dalam rentetan calendar sejarah Sarawak Kingdom akan muncul nama-nama seperti Kapten Edward Belcher, Kapten Rodney Mundy, Kapten Henry Keppel, Kapten Farquhar, Leftenan R.N Wade dan Sir Thomas Cochrane yang mewarnai nama-nama di dalam kempen penghapusan lanun di bumi Sarawak Kingdom suatu waktu dahulu. Kempen penghapusan “Vikings of the Eastern Seas” ini dimulai dengan Brooke telah menyerang pusat-pusat penempatan Dayak Laut dan ini juga termasuk penentangnya dari kalangan etnik yang lain.

Sekitar tahun 1843, Kapten Henry Keppel selaku komander kapal H.M.S Dido telah tiba di Sarawak dan menyusur masuk ke Sungai Saribas dan Sungai Batang Lupar untuk membuat tinjauan awal lokasi penempatan mereka yang digelar “Vikings of the Eastern Seas” (Keppel, 1847). Pada waktu itu juga beliau telah mengutus surat kepada Pangeran Raja Muda Hashim untuk memohon bantuan beliau. Setelah persetujuan dipersetujui akhirnya James Brooke dan Kapten Keppel telah memulakan serangan di Rimbas, Paku dan Padeh yang juga merupakan penempatan utama Dayak Laut di Saribas. Pada ketika itu juga James Brooke dan angkatannya telah dibantu oleh Dayak dari Lingga. Mereka berjaya memusnahkan penempatan di Saribas secara totalnya.

Pada bulan Ogos 1844 dengan menggunakan kapal H.M.S Didi dan kapal perang wap bernama Phlegethon milik East India Company serta dibantu oleh Pangeran Badaruddin, mereka telah berjaya menghapuskan pangkalan Dayak Laut yang dipimpin oleh Sherif Sahap, Pangeran Indera Mahkota, Sherif Jaffar dan Sherif Mulla. Di ketika inilah terjadinya Perang Patusan 1844, yang mana ketika itu bala tentera James Brooke telah diserang oleh Sherif Shahap dan Dayak Laut yang kemudiannya berjaya dikalahkan walaupun ramai yang terkorban di kedua-dua belah pihak. (Keppel, 1847 dan Belcher, 2005).

Selesai Perang Patusan 1844, Brooke dan Kapten Henry Keppel mara ke kubu Pangiran Mahkota dan Sherif Mulla di Undup dan berjaya memusnahkan penempatan mereka di Undup. Disini Pangiran Indera Mahkota telah ditawan dan dibawa ke Brunei untuk diadili dan dipenjarakan. Kemudian angkatan Brooke dibawah kepimpinan Kapten Henry Keppel mara pula ke Skrang dan di Skrang ini mereka mendapat tentangan yang hebat daripada Dayak Laut. Disini juga Datu Patinggi Ali dan Leftenan Wade telah turut terkorban termasuk 30 orang tentera Sarawak Kingdom dan 56 yang lain turut cedera parah Kempen terus dilangsungkan dengan menuju ke Lingga untuk memburu Sherif Sahap, Sherif Jaffar dan Sherif Mullah tetapi kesemua mereka berjaya melarikan diri ke wilayah Koloni Belanda iaitu Kalimantan (Mundy, 1848 dan Appell, 1965).

Apabila asakan demi asakan yang dilakukan oleh Brooke dan sekutunya akhirnya Dayak Laut yang dikenali sebagai Vikings of The Eastern Seas memperlahankan aktiviti mereka selama 5 tahun lamanya sehinggalah pada tahun 1849, mereka muncul kembali dengan menyerang Sadong, Sesang, Sarikei, Paloh, Matu, Bruit dan Igan pada tahun 1849. Sultan Brunei yang tidak terdaya pada masa itu sekali lagi memohon bantuan James Brooke dan kali ini Brooke dibantu oleh angkatan tentera laut dari Singapura dibawah pimpinan Kapten Farquhar (Mundy, 1848 dan Appell, 1965).

Kapten Farquhar memimpin 3 buah armada laut untuk memerangi Dayak Laut pada kali ini dengan menggunakan H.M.S Albatross, H.M.S Royalist dan H.M.S Nemesis. Pada Julai 1849, angkatan besar Brooke telah menempatkan H.M.S Royalist di muara sungai Batang Lupar, H.M.S Nemesis di Sungai Saribas dan H.M.S Albatross di muara Sungai Kalaka (Tate, 1988). Di dalam misi ini juga Brooke turut dibantu oleh Orang Kaya Lundu yang mempunyai kekuatan tentera seramai 3,500 orang di bawah arahan Kapten Farquhar (Mundy, 1848 dan Appell, 1965).

Pada 31 Julai 1849, armada “Vikings of The Eastern Seas” dengan kekuatan 150 buah perahu telah menyerang H.M.S Albatross di muara Sungai Kalaka. Perang ini telah memusnahkan 88 buah perahu dan mengorbankan hampir 300 orang Dayak Laut. Pada ketika itu juga Linggir bersama-sama kira-kira 3,000 tenteranya telah berjaya melarikan diri ke hutan yang berdekatan. Perang inilah yang dipanggil Perang Beting Marau kerana terjadi di satu kawasan beting berpasir yang cetek. (Defoe, 1999 dan Reece, 2002).

Dan kemuncak kepada kempen penghapusan Dayak Laut yang digeruni oleh bangsa Eropah mencapai kemuncaknya pada tahun 1862 melalui Kapten Johnson Brooke yang juga merupakan anak saudara kepada James Brooke apabila memerangi mereka di Mukah. Selepas itu dikatakan tiada lagi apa-apa aktiviti yang dilakukan oleh Dayak Laut dan terhenti secara total melainkan adanya penentangan kerana ketidakpuasan pentadbiran Brooke itu sendiri. (Defoe, 1999 dan Reece, 2002).

Inilah sejarah maritime yang ditulis oleh dunia barat di dalam memperkatakan etnik Iban yang mereka panggil “Vikings Of The Eastern Seas” atau “King of The Seas” yang sebenarnya mewarnai calendar sejarah perang Brooke di bumi Sarawak Kingdom suatu waktu dahulu. Orang Iban bukan sahaja dikenali sebagai “The Headhunter of Borneo” yang pakar di dalam hutan sebaliknya juga adalah mereka yang digeruni di lautan berdasarkan kepada panggilan “Vikings Of The Eastern Seas” oleh bangsa Eropah.

#KamekSayangSarawakBah!

Rujukan:

Keppel, Henry. (1847). The Expedition to Borneo of H.M.S. Dido for the
Suppression of Piracy.
Belcher, Edward. (1848). Narrative of the Voyage of H.M.S. Samarang During the Years 1843-1846.
Gomes, Edwin H. (1954). The Sea Dayaks of Borneo. London:
Irwin, Graham. (1955). Nineteenth Century Borneo: A Study in Diplomatic Rivalry.
Mundy, Ridney. (1848). Narrative of Events in Borneo and Celebes Doen to the Occupation of Labuan from the Journal of James Brooke.


Faizal Tehrani Tidak Jujur Memetik Sejarah Melayu?

Lagi bidasan artikel Faisal Tehrani dalam FMT berjudul “Kenapa Melayu rajin merasvah“ yang dinyatakan olehnya bersandarkan fasal-fasal dalam Sejarah Melayu.

Kali ni aku rujuk fasal kedua yang dia rujuk separuh-separuh, berjudul “Punca Mencetuskan Sekejam-kejam Hukuman”.

Apa yang ramai tidak tahu, selain ada isu kritikal yang tidak jujur dinyatakan oleh FT dalam artikelnya tu, fasal tentang rasvah yang diberikan oleh Nina Sura Dewana kepada Bendahara Seri Maharaja, fasal ini turut berkait rapat dengan fasal berjudul “Tamat Riwayat Tiga Orang Besar Negara” yang menjelaskan isu sebenar yang berlaku. Ini juga tidak jujur dinyatakan oleh FT sendiri dalam tulisannya.

Ini fasal berjudul “Punca Mencetuskan Sekejam-kejam Hukuman”, dari Sejarah Melayu. Ini adalah fasal kedua yang dirujuk oleh Faisal Tehrani (FT) tentang artikel dia dalam FMT berjudul “Mengapa Melayu Rajin Merasvah”. Sekali lagi, rujukan dia pada fasal ini tidaklah secara menyeluruh, separuh benar dan ada fakta kritikal yang menyimpang dari kebenaran.

Saya highlightkan siap isi penting dengan highlighter, untuk mudahkan pemahaman kalian, tapi saya syorkan supaya untuk membaca habis keratan yang saya naikkan, supaya tahu apa yang sebenarnya disampaikan oleh kisah ini, dan dibandingkan dengan tulisan FT.

1. Nina Sura Dewana (NSD) memang ada kes dengan Raja Mendeliar (RM). NSD dan RM datang berjumpa Bendahara Seri Maharaja (BSM) di mana keduanya berkehendakkan BSM sendiri mengadil kes mereka dengan adil.

2. Tapi dek keduanya datang dah agak lewat, maka BSM menyuruh keduanya pulang dulu dan datang esok hari. Ini pastinya memberi masa kepada BSM untuk memikirkan tentang kes dan aduan yang diterimanya dari NSD dan RM. Pertimbangan beliau pastilah lebih tuntas dan jelas jika kes itu diadili seawal hari esoknya bermula.

3. NSD memiliki sikap prejudis untuk memikirkan bahawa RM akan cuba membeli dan menyogok BSM dan kes tidak akan berpihak kepadanya.

4. NSD kemudian datang juga malamnya berjumpa BSM, dengan membawa sebahara emas memang tujuannya untuk merasvah BSM.

5. TETAPI, perhatikan ayat ini; “Tunku, emas persembah sahaya akan pembeli sirih pinang;” kata NSD.

6. NSD sebenarnya cuba mengaburi BSM supaya menerima juga emas yang dibawa dengan alasan untuk membeli sirih pinang.

7. Atas alasan untuk memang membeli sirih pinang, maka emas itu diterima juga oleh BSM sebagai bayaran sambil berkata; “Baiklah, tuan hamba memberi hamba, hamba ambillah.”

8. Jadi emas oleh NSD itu diambil oleh BSM bukan sebagai sogokan, tetapi sebenarnya sebagai bayaran atas urusan jual beli sirih pinang.

9. Baik. Jika hujah di 1-8, anda tak boleh terima, perhatikan pula perenggan seterusnya yang jelas menunjukkan bahawa NSD bukanlah Melayu kerana bersaudara dengan Kitul.

10. Ya. Kitul bukanlah seorang Melayu seperti ramai yang menyangka. Untuk berlaku adil, namanya hanya disebut 16 kali sahaja di dalam Sejarah Melayu dan semuanya dalam fasal yang ini sahaja. Namanya tidak disebut sebagai kononnya mengkhianat Melaka semasa Portugis tiba. Tidak ada asas dia terlibat dalam serangan Portugis ke atas Melaka. Kerana apa? Kau kena baca lagi.

11. Jadi, apakah mungkin NSD seorang Melayu kerana bersandarkan kisah ini, “saudara” mungkin bermaksud rakan, sekadar biras atau hanya saudara jauh yang berlainan bangsa dengan Kitul?

12. Tidak. Ini kerana seorang lagi saudagar dengan pangkal nama Nina iaitu Nina Chattu memang seorang saudagar dan pemimpin Keling dan Hindu dari India seperti tertulis dalam buku “Portuguese Documents on Malacca from 1509 to 1511” oleh MJ Pintado, juga dinyatakan sepertinya di dalam buku “Indo-Portuguese History: Old Issues, New Questions” yang disusun oleh Teotonio R. De Souza.

13. Jadi, jika NSD sendiri bukan Melayu, celah mana Melayu rajin merasvah yang dia sembang ni? Anda boleh nilai sendiri.

14. Baik. Selesai apakah sebenarnya berlaku antara NSD dan BSM, malah jika ia rasvah sekalipun, kita dah tahu hal siapa sebenarnya NSD yang disebut oleh FT merasvah BSM. Ini perkara kritikal yang disembunyikan oleh FT dalam FMT tu.

15. Kitul kemudiannya pergi berjumpa RM kerana dia optimis dan nampak peluang untuk melangsaikan hutang lapuknya dengan RM.

16. Sila baca pada highlight pertama pada muka surat 256 Sejarah Melayu ni yang menceritakan bahawa Kitul sendiri buat cerita kononnya NSD dah berjaya membeli dan mempengaruhi BSM dengan emas dan esoknya akan RM yang akan dibvnuh pula oleh BSM. Wah kemain kau Kitul. Ini pun FT tak cerita dan tak nyatakan dalam artikel dia yang viral itu.

17. RM yang marah dan cuak dengan hal tu, berterima kasih kepada Kitul kerana memberitahu dia perkara tersebut. Sebagai tanda terima kasih, hutang Kitul dengannya selesai.

18. RM pula dalam keadaan marah dan nampak peluangnya untuk melepaskan diri, bawa emas pula untuk dipersembahkan semasa pergi mengadu kepada Laksamana Khoja Hassan (LKH) yang satu Melaka tahu kamcheng dengan Sultan Mahmud Syah (SMS).

19. RM mengadu pada LKH tentang kisah Kitul akan perihal NSD merasvah BSM dan kini mengancam nyawanya.

20. Di akhirnya, LKH berjanji pada RM untuk membawa perkara ini kepada baginda SMS sendiri. Fasal ini tamat.

21. Fasal seterusnya ini yang berjudul “Tamat Riwayat Tiga Orang Besar Negara” berkait dengan fasal sebelumnya. Ia menjelaskan komplot yang akhirnya terbongkar jua, membersihkan nama BSM yang dikatakan menerima rasvah dari NSD. Kalau larat, sila teruskan baca. Tak larat, pergilah tidur.

22. Dalam ms 257 Sejarah Melayu ni, secara ringkasnya LKH mengadu kepada baginda SMS, dan dengan kecewa dan patah hatinya, sedih akan orang kepercayaannya BSM telah melakukan khianat konon menerima rasvah dari NSD, maka dititahkan baginda sendiri iaitu dua pegawai baginda untuk membvnuh BSM.

23. Tun Hassan Temenggung (THT) yang nak melawan titah baginda SMS, tetapi ditegah keras oleh BSM sendiri demi ketaatan beliau pada SMS dan Melaka.

24. Keris SMS ditunjukkan kepada BSM tanda titah baginda SMS perlu dijalankan, dan BSM bersama Seri Nara Diraja (SND) mengambil wudhuk, bersedia untuk dihukum bvnuh.

25. Lagi bukti ketaatan BSM kepada baginda SMS di mana BSM menegah THT dari membuang emas kononnya rasvah yang diberi oleh NSD. BSM sendiri mahu emas itu diserahkan kepada baginda SMS selepas mereka mati dihukum bvnuh.

26. Empat orang dibvnuh oleh utusan baginda SMS iaitu BSM, NSD, THT dan Tun Ali (TA). Empat sahaja dengan tiga mereka adalah orang besar negara.

27. Baginda SMS sendiri murka apabila ada Benggali sesat nama Mia Sama dari mana entah memandai-mandai pulak pergi tibai anak NSD, Tun Hamzah (TH) padahal TH bukan dalam senarai kena dihukum bvnuh. Sudah eh, Benggali tu dititah bvnuh pula oleh baginda SMS kerana buat palatau sendiri.

28. Begitulah adilnya SMS dan begitulah kasih hamba rakyat kepada Sultannya ketika itu. Tiada kompromi, tidak berlebih dan tidak berkurang, tidak mempersoalkan dan taat seperti adanya. Empat pembesar yang dihukum bvnuh tadi dititah pula oleh baginda untuk diuruskan jenazah mereka dengan sempurna.

29. Selepas harta rampasan dari BSM yang diberi oleh NSD dibawa ke istana, baca pada baris atas sekali bahawa baginda merasakan ada yang tidak kena kerana nilai atau rupa harta (peti berisi emas).

30. Baginda SMS perasan bahawa harta tersebut tidak nampak sepadan dengan nilai yang diberitahu LKH hasil cerita dari Kitul tentang nilai “rasvah” NSD kepada BSM. Ini bermakna, Kitul memandai buat cerita kepada RM, yang macam aku cerita tadi nak lepaskan tengkuk dia dari hutang dia sendiri dengan RM.

31. Baca highlight biru pada ms 259 Sejarah Melayu ni, yang jelas bahawa SMS sendiri akhirnya sedar bahawa Kitul telah memfitnah BSM. Baginda SMS amat kecewa dan sedih dan murka kerana atas titahnya, tiga (empat) pembesar negara telah disalah hukum bvnuh)

32. Baginda terus menitahkan supaya Kitul dan segenap keluarganya disula melintang (mungkin hukuman sula dari belikat belakang atau dari rusuk tepi terus ke jantung, bukan seperti salang iaitu dari lekuk selangka kiri). Ini sekaligus menjelaskan mengapa di awal pada (10) aku dah cakap yang Kitul tak terlibat dengan serangan Portugis atau mengkhianati Melaka. Pasal dia dah mati kena bvnuh lama.

33. RM pula dibvnuh, dan rumahnya diruntuhkan.

34. LKH terlepas dari dibvnuh walaupun dia pun salah juga pasal percaya bulat-bulat kisah RM dan Kitul, tapi harta bendanya tetap dirampas sebagai hukuman.

35. Sekian, bidasan dan penjelasan kisah sebenar dari Sejarah Melayu tentang perkara ini. Gigih betul baca ni, tak mengantuk ke?


Ada Claim Katanya India Pegang Rekod Mafia Pertama

Dalam lima filem Indiana Jones, Temple of Doom dianggap filem yang paling kontroversi. Ini kerana ia cuba menutup kekejaman British di India dengan memaparkan mereka sebagai penyelamat pada akhir cerita. Selain itu, ia turut menunjukkan naratif sejarah palsu berkenaan mafia pembunuh bersiri pertama dunia Thuggee.

Thuggee yang bermaksud penyembunyian dalam Bahasa Sanskrit sekali pandang hampir mirip dengan sebuah lagi kumpulan pembunuh terkenal dalam sejarah, Hashashin/Assassin. Tetapi kedua-duanya berbeza dalam banyak segi.

Misalnya dari segi operasi dan sasaran, Hashashin membunuh individu berprofil tinggi yang menjadi musuh mereka tanpa mengira kerajaan, fahaman politik atau agama yang dianuti. Sementara Thuggee pula lebih cenderung kepada pembunuhan yang dibuat atas nama dewi perang, penciptaan dan masa Hindu, Kali. Selepas membunuh sasaran mereka, ahli Thuggee akan merompak semua barang milik mangsa mereka sebelum menghilangkan diri.

Begitu juga dari segi fahaman yang dianuti oleh ahli dua organisasi itu. Bagi Hashashin, majoriti ahlinya terdiri daripada pengikut Syiah Ismailiyah (ajaran Syiah yang turut dikenali sebagai Mazhab Imam Bertujuh dan banyak menekankan unsur kebatinan). Bagi kumpulan Thuggee pula, walaupun majoriti ahlinya beragama Hindu, difahamkan ada juga ahli mafia berkenaan yang beragama Islam dan Sikh.

Walaupun datang daripada pelbagai latar belakang agama berbeza, semua ahli Thuggee berkongsi ritual dan kepercayaan tahyul yang sama. Wujud dari abad ke-13 hingga abad ke-19, kumpulan ini mula menarik perhatian para pemerintah menerusi satu kisah yang berlaku pada era Jalaluddin Khalji yang memerintah Delhi dari 1290 hingga 1320.

Selepas mendapat tahu tentang kewujudan mereka, baginda tidak mengarahkan kumpulan itu dibunuh tetapi dihantar ke negeri lain tanpa sebarang soal. Tetapi jika kumpulan Thuggee merasakan ini berlaku disebabkan keinginan baginda menunjukkan belas kasihan terhadap mereka, sangkaan tersebut meleset sama sekali. Jalaluddin memberi amaran kepada mereka agar tidak menjejakkan kaki ke Delhi lagi atau berdepan hukuman mati sekiranya mereka cuba kembali.

Kebiasaannya, orang Thuggee akan menyamar sebagai pengembara dalam perjalanan pulang. Mereka akan mendekati mana-mana pengembara yang berjalan secara berseorangan dan menawarkan diri sebagai teman perjalanan bagi menjamin keselamatan mereka berdua. Apabila mereka berhenti di satu tempat untuk bermalam, si polan akan dihiburkan dengan makanan dan hiburan yang disediakan si Thuggee ini. Bila dah leka dan letih, barulah si pembunuh ini akan menjerut mangsanya dengan sehelai tuala.

Pihak berkuasa tidak akan tahu tentang pembunuhan sebegini. Ini kerana ahli Thuggee telah dilatih cara untuk melupuskan mayat sama ada dengan ditanam di tempat terpencil atau mencampakkannya dalam perigi atau sungai (makanan binatang buas termasuk buaya). Bila waris mangsa tidak mendengar sebarang berita daripadanya, maka mereka menyangka mangsa mati dibaham binatang buas atau akibat wabak penyakit.

Kebiasaannya, kerja sebegini membabitkan tiga atau empat orang ahli bagi memastikan ia berjalan lancar. Setiap ahli yang mensasarkan mangsa mempunyai peranan tersendiri daripada menjadi umpan hinggalah sebagai pembunuh dan pelupus mayat. Setelah semua itu selesai, semua barang berharga mangsa mereka diambil dan dibahagikan sebelum menghilangkan diri.

Geng Thuggee aktif memburu mengikut musim tertentu. Misalnya bagi geng Thuggee yang beroperasi sekitar Sungai Ganga, mereka aktif mengejar mangsa sekitar musim sejuk. Tetapi jika tidak keluar memburu, mereka akan melakukan pekerjaan rencam dan sentiasa bersama keluarga.

Disebabkan penglibatan mereka sebagai ahli Thuggee, keluarga termasuk isteri tidak mengetahui perilaku mereka sebagai pembunuh bersiri. Dan ini membawa kepada satu hakikat menyedihkan: anak-anak orang Thuggee tidak pernah diberi pilihan tentang kehidupan yang merbahaya ini. Pada mereka, anak-anak ini merupakan penyambung legasi mereka sebagai pembunuh bersiri sekaligus khadam terbaik buat dewi mereka, Kali.

Di sebalik perilaku kejam mereka, Thuggee rupanya tidak sembrono dalam memburu mangsa mereka. Mereka tidak dibenarkan membunuh orang faqir (ahli sufi yang melepaskan pemilikan bersifat duniawi demi pengabdian kepada-Nya), wanita, pelawak, pemuzik, penari, orang Brahmin (kasta pendeta dan guru agama Hindu), orang cacat atau sakit. Jika ada yang cuba melanggar ketetapan ini, maka geng Thuggee akan memburu si pelaku sampai ke lubang cacing dan membunuhnya mengikut cara dia membunuh mangsa terlarang yang dinyatakan.

Selama ratusan tahun, orang Thuggee bukan sekali menyusahkan para pemerintah India baik dari Kesultanan Delhi dan Empayar Mughal hinggalah kerajaan Sikh dan Maratha. Bahkan, semasa Syarikat Hindia Timur Inggeris (SHTI) bertapak di India, kegiatan mereka berleluasa sehingga menyukarkan usaha mereka mengeksploitasi hasil bumi negara itu.

Satu contoh insiden Thug-SHTI ialah insiden yang berlaku pada 1812 di Uttar Pradesh. Pada satu hari, seorang Thuggee bernama Ghasee Ram berselisih faham dengan seorang pemerintah tempatan bernama Tejun. Tidak mahu mengambil risiko dikejar sang bangsawan, si Thuggee ini mendapat perlindungan seorang lagi Thuggee bernama Laljee. Berang Ghasee Ram terlepas daripada cengkamannya, Tejun kemudiannya melaporkan perihal mereka kepada seorang pegawai SHTI bernama Nathaniel Halsted.

Halsted kemudiannya memerintahkan majistret British di Etawah ketika itu, Thomas Perry mengumpulkan sekumpulan tentera untuk memburu Laljee. Kumpulan tentera SHTI kemudiannya menggempur perkampungan Murnae yang dihuni Laljee dan menyaksikan lebih 100 ahli Thuggee terbunuh. Ketua Thuggee itu cuba melarikan diri ke wilayah berhampiran tetapi ditahan oleh orang-orang kerajaan Maratha. Mereka kemudiannya menyerahkan Laljee kepada pihak British.

Tetapi orang yang dianggap pencetus kemusnahan geng Thuggee ialah seorang pegawai tentera British bernama Mejar Jeneral Sir William Henry Sleeman. Sleeman tahu bukan sedikit ahli Thuggee dicekup tetapi jenayah pembunuhan membabitkan mereka masih tinggi. Walaupun ada yang menganggap kewujudan kumpulan ini sebagai mitos semata-mata, beliau mahu membuktikan mereka bukan imaginasi yang bermain di kepalanya.

Dan ini menjadi kenyataan pada 1835 semasa Sleeman berkhidmat sebagai majistret di Sagar. Pada tahun tersebut, pihak British berjaya menahan seorang ahli Thuggee bernama Feringhea. Feringhea yang menggunakan pelbagai nama samaran berjaya dipujuk untuk menjadi saksi kerajaan dan mendedahkan segala rahsia tentang Thuggee. Ini termasuk menunjukkan kubur-kubur besar tempat mangsa-mangsa mafia ini dibunuh dan menamakan semua ahli Thuggee yang terlibat.

Dari situ, Sleeman mula menggunakan kaedah perisikan termasuk menukar mereka yang berpaling tadah sebagai saksi kepada semua ahli mafia berkenaan. Kaedah ini ditambahbaik selepas beliau dilantik sebagai ketua jabatan khas SHTI yang memburu ahli Thuggee pada tahun 1839. Bagi menjamin kerjasama mereka, ahli-ahli yang berpaling tadah diberi jaminan akan dipenjarakan di tempat yang berasingan daripada rakan-rakan mereka.

Hasilnya, lebih 1,400 orang ahli Thuggee yang dipenjarakan atau dihukum gantung sampai mati. Salah seorang daripada mereka iaitu Bahram mengaku membunuh lebih 125,000 orang dari 1790 hingga 1840. Menjelang 1870-an, mafia Thugee dianggap pupus sepenuhnya. Selain tindakan keras pihak berkuasa, mereka turut menasihati orang ramai agar berwaspada dan sentiasa ingat tentang ciri-ciri mereka.

Masalah geng ini turut membawa kepada penggubalan Akta Puak Penjenayah pada 1871. Walaupun akta tersebut dibatalkan selepas India mencapai kemerdekaan pada 1947, ia digantikan dengan Akta Pelaku Tabiat Jenayah pada 1959 di mana ia mengelaskan puak-puak tertentu sebagai puak yang patut diperhatikan. Kelompok ini diwajibkan mendaftarkan diri dengan pihak berkuasa sepanjang masa.

Sekiranya itu gagal dilakukan, maka mereka akan didakwa mengikut undang-undang jenayah India. Menjelang 2007, badan anti-diskriminasi PBB, CERD menggelar akta tersebut sebagai satu bentuk diskriminasi India secara terang-terangan terhadap mereka.

Di sebalik semua ini, itu masih tidak mengubah hakikat kewujudan Thuggee sebagai mafia pertama di dunia. Pembunuhan-pembunuhan yang dibuat atas nama Kali sememangnya sesuatu yang menakutkan – lebih teruk daripada Hashashin sendiri. Tetapi sepandai-pandai tupai melompat, akhirnya jatuh ke tanah jua. Walau selicik mana mereka sebagai perompak dan pembunuh, tiada siapa dapat lari daripada neraca keadilan Tuhan…

Ada banyak lagi buku-buku menanti ada di pautan Shopee kami. Pelbagai jenis genre dan jenis tersedia untuk dibeli. Kalian dipelawa layari Shopee kami: https://shopee.com.my/thepatriotsasia

RUJUKAN

Gillan, J. (2022, 16 Julai). Thuggees – The Cult Assassins of India. Ancient-Origins.

Khan, R. (2020, 14 Ogos). Thuggee: The serial killer cult of India. The Business Standard News.


Pulau Bardsey: Misteri Kubur Tulang Tercacak Keluar

Pulau Bardsey di Wales mungkin lebih dikenali sebagai syurga rizab alam semulajadi. Tetapi satu masa dahulu, ia merupakan lokasi kepada 20,000 kubur dengan sesetengah rangka terkeluar dari kubur-kubur tidak bertanda. Dan ia ada kaitan dengan fakta sejarah bahawa pulau ini merupakan tempat suci bagi penganut Kristian pada Zaman Pertengahan.

Pulau Bardsey atau Ynys Enlli dalam Bahasa Wales terletak dua batu dari kawasan pesisir Semenanjung Llyn. Tetapi bagi penganut awal Kristian, mereka melihat tanah pulau ini sebagai tanah yang diberkati. Ini kerana mereka percaya sekiranya mereka ma.ti dan dikebumikan di situ, ia akan menyelamatkan mereka daripada neraka dan terus masuk syurga.

Atas sebab itulah, ramai penganut Kristian pada Zaman Pertengahan dari pelbagai kawasan sanggup datang ke pulau ini. Bagaimanapun, tidak semua yang berjaya sampai ke Bardsey. Ada yang dibawa sebagai ma.ya.t dengan harapan pengebumian di situ dapat menaikkan taraf mereka sebagai santo. Atas sebab itulah, Pulau Bardsey turut dikenali dengan nama lain iaitu Pulau 20,000 Santo.

Tetapi ada satu masalah sekiranya mahu mengebumikan ma.ya.t di Bardsey. Pulau tersebut amat kecil atau lebih tepat, berkeluasan sekitar 0.7 batu persegi. Justeru, bagi setiap ma.ya.t baru yang ditanam, ada saja tu.la.ng terkeluar dari kubur-kubur tidak bertanda.

Disebabkan bilangan rangka dan tu.la.ng yang terlalu banyak di Bardsey, ia memaksa penduduk yang tinggal di situ menjadi lebih kreatif. Menjelang 1850-an, sesetengah tu.la.ng yang terkeluar diambil untuk dijadikan sebagai pagar haiwan ternakan. Hari ini, jika anda membuat sebarang penggalian di situ, usah terkejut jika anda menemui tu.la.ng di kawasan yang digali.

Ini diakui oleh pasukan arkeologi yang membuat kerja-kerja ekskavasi di Bardsey pada tahun 90-an. Ekskavasi yang dijalankan menemui puluhan kubur Zaman Pertengahan dengan satu rangka mempunyai duit syiling pada mulutnya. Ini berkemungkinan merujuk kepada kepercayaan lampau pembawa si ma.ti perlu dibayar dengan syiling bagi membolehkan roh si ma.ti dapat pergi ke alam sebelah sana.

Pulau Bardsey mula dihuni manusia sekitar 7500 SM sebelum kemudiannya menjadi pusat aktiviti Gereja Celt. Di sinilah St Cadfan mendirikan biara pada abad keenam Masihi. Selain biara itu, terdapat juga tinggalan gereja Augustinian yang dikatakan dibina sekitar abad ke-13.

RUJUKAN

Bevan, Nathan. (2021, 30 Oktober). The Welsh island where so many people are buried that DITAPIS would stick up from unmarked graves. Wales Online.


Kepupusan Adat Perpatih Menandakan Budaya Melayu Ditelan Zaman

Terkejut hari ini apabila seorang figura terkenal mengatakan Adat Perpatih akan pupus kira-kira 10 tahun lagi. Beliau berpandangan sedemikian kerana merasakan kefahaman masyarakat terhadap adat ini semakin terhakis. Tetapi sebelum kita melenting tak tentu pasal, apa itu Adat Perpatih sebenarnya?

Adat Perpatih ialah adat warisan turun-temurun yang diamalkan oleh warga asal Negeri Sembilan (NS). Adat ini berasal dari tanah Minangkabau, Sumatera dan diasaskan oleh seorang pemimpin Minangkabau bernama Sutan Balun yang bergelar Dato’ Perpatih Nan Sebatang.

Sedikit ingatan, Adat Perpatih yang diamalkan di NS berbeza dengan Adat Perpatih yang diamalkan di tanah Minangkabau. Ini kerana Adat Perpatih di sana merujuk kepada Adat Luak 50. Angka 50 ini merujuk kepada bilangan jurai yang wujud di Minangkabau, sesuatu yang tidak wujud di NS.

Satu lagi perbezaan Adat Perpatih NS dengan Adat Perpatih Minangkabau ialah sistem pentadbiran. Adat Perpatih Minangkabau atau Adat Luak 50 mana ada sistem Lembaga apatah lagi jawatan Buapak. Malah, sistem pentadbiran ketua negeri di mana Undang melantik Yang Di-Pertuan Besar Negeri Sembilan yang bersandarkan kepada undi mutlak Undang Yang Empat juga tidak pernah wujud di Minangkabau.

Sebelum kita sambung, kami cadangkan korang dapatkan KITAB TAMADUN MELAYU. Melayu sentiasa dimomokkan sebagai kaum yang lemah, mundur dan tiada sumbangan terhadap dunia. Semua momokan itu auta semata-mata. Orang Melayu merupakan orang yang hebat dan kehebatan mereka boleh diketahui menerusi buku ini! Beli di Shopee: https://shopee.com.my/The-Patriots-Kitab-Tamadun-Melayu-i.238336777.3238415852

Di samping itu, Adat Perpatih NS jika sama pun dengan Adat Perpatih Minangkabau hanya setakat satu pertiga sahaja. Selebihnya merupakan adat yang diambil daripada undang-undang kerajaan Siak dan Kesultanan Johor. Justeru, ini turut menjelaskan ayat perbilangan Adat Perpatih ini, “Bertali ke Siak, beraja ke Johor, bertuan ke Minangkabau.”

Jadi, macam mana Adat Perpatih NS ini wujud? Ramai sejarawan percaya ia dibawa oleh 11 buah kumpulan dari 11 kampung asal yang berbeza. Mereka berkelana ke Tanah Melayu untuk meneroka, membuka petempatan dan membina kehidupan baru di wilayah yang kita kenali hari ini sebagai NS.

Sebelum NS wujud, kebanyakan jajahan ini merupakan sebahagian daripada jajahan takluk Kesultanan Melayu Melaka (KMM). Setelah Melaka jatuh ke tangan Portugis pada 1511, kebanyakan jajahan ini meneruskan taat setia mereka kepada pengganti KMM, Kesultanan Johor.

Hanya selepas pemutusan kuasa yang dibuat kesultanan itu, ia ditadbir sepenuhnya secara autonomi oleh lima Luak Tanah Mengandung. Setiap luak ini yang diketuai Penghulu Luak dengan Luak Berundang pula diketuai Undang Yang Empat. Walaupun nama jawatan ketua luak berbeza-beza, tetapi pada masa sama ia menjadikan negeri-negeri ini bebas dan mengangkat sistem rajanya yang memiliki kedaulatan sendiri.

Suku mendatang iaitu 11 kumpulan dari 11 kampung inilah yang membentuk 11 suku. Dari situ, mereka bersetuju untuk menggubal satu undang-undang atau adat di dalam ruang lingkup adat mereka yang kini digelar Adat Perpatih setelah mereka membuka penempatan di sini.

Suku ke-12 iaitu suku Biduanda merupakan satu-satunya suku yang diberikan mandat untuk memegang tampuk kuasa mentadbir semua ‘sembilan negeri’ di dalam NS (empat Luak dan lima Luak Tanah Mengandung). Mereka diberi keistimewaan sebegitu rupa kerana mereka telah bercampur dan membina kehidupan dengan kelompok pribumi orang asal Sakai, Jakun, Semang, Temuan dan Semelai. Kelompok-kelompok ini telah lama menetap di wilayah yang kini dipanggil NS.

Yang diketahui tentang pengasas suku Biduanda ialah lelakinya berasal dari suku mendatang. Sementara si wanita pula dari kalangan suku orang asal. Ini memang bertepatan dengan Adat Perpatih itu sendiri di mana lelaki ialah orang yang mengembara dengan wanita berperanan menambah bilangan zuriat. Atas sebab itulah, Adat Perpatih mengangkat martabat kaum wanita.

Bagaimanapun, hal ini mencetuskan salah faham terhadap Adat Perpatih. Kononnya, dengan mengamalkan adat tersebut, ini mengakibatkan hak lelaki dinafikan. Contoh paling mudah, isu pembahagian tanah adat. Benar, tanah adat diwarisi oleh wanita yang diberi oleh ibu atau ibu saudara sebelah si ibu. Dan ini memang ditetapkan dalam undang-undang adat NS dan wilayah-wilayah yang mengamalkan Adat Perpatih.

Tetapi untuk tanah-tanah lain, ia boleh diwariskan kepada waris lelaki atau perempuan secara bebas mengikut hak mereka atau berdasarkan pembahagian faraid. Jadi, dakwaan bahawa Adat Perpatih menindas hak lelaki sebenarnya satu pembohongan dan ia patut diperbetulkan sejak dari awal lagi.

Teringat dulu dalam buku teks sejarah, ada mengatakan orang Minangkabau hanya datang selepas keberangkatan Raja Melewar. Tetapi hakikatnya, orang Minangkabau telah ada di Tanah Melayu terima kasih kepada dua gelombang penghijrahan suku mendatang. Gelombang pertama berlaku sebelum 1773, tahun keberangkatan Raja Melewar – lebih tepat seawal kemunculan KMM.

Gelombang kedua penghijrahan suku mendatang berlaku selepas tahun 1773. Pada tahun tersebut, Raja Melewar dijemput oleh datuk-datuk penghulu luak untuk ditabalkan sebagai pentadbir Luak Tanah Mengandung. Gelombang ini berterusan sehinggalah awal abad ke-20 termasuk tempoh pemutusan kuasa NS daripada Kesultanan Johor.

Kalau difahami Adat Perpatih, ia bukanlah adat yang susah difahami. Yang jadi susah bila timbul salah faham seperti adat ini nafi hak orang lelaki atau bagi lesen kepada perempuan untuk kawal lelaki. Salah faham ini yang mengakibatkan kefahaman terhadap adat unik ini semakin terhakis. Amat molek ia terus disemarakkan oleh semua pihak agar tidak hilang ditelan zaman.

RUJUKAN

Muhamad, K. A. (2018, 31 Disember). Adat Perpatih Negeri Sembilan vs Adat Perpatih Minangkabau. The Patriots.

Ismail, S. (2021, 27 Julai). Wanita Negeri Sembilan ‘Queen Control’?. Berita Harian.


Fez Turki, Bukan Sekadar Fesyen

Fez (juga dikenali sebagai Tarbus dalam budaya Arab), adalah sejenis perhiasan kepala yang dipakai lelaki Turki Uthmaniyyah selama satu abad, turut menarik perhatian dan keterujaan orang Eropah.

Pernah sekali untuk sementara waktu, Fez menjadi item fesyen yang terkenal di kalangan lelaki-lelaki Eropah yang bergaya dengan gambar-gambar model lelaki yang memakai Fez turut diterbitkan dalam majalah fesyen.

Para bangsawan muda dan juga warga tua jatuh cinta dengan fez, yang mereka gelar sebagai ‘Turk Blue.’ James, watak dalam novel ‘Helen With a High Hand’ hasil karya seorang novelis British, Arnold Bennett, memakai ‘topi Turki’ berwarna baldu merah apabila dia pulang ke rumah.

Kotak rokok yang dihasilkan dari tembakau Turki kegemaran orang Eropah, memaparkan imej Fez untuk menarik pengguna. Malah pada hari ini, topi yang sama dengan Fez adalah sebahagian dari seragam beberapa organisasi atau entiti sosial, termasuklah bangsa Melayu dengan identiti songkok nya yang seakan serupa dengan Fez.

Pakaian askar marin perlu lincah dan ringan. Komander armada laut Uthmaniyyah, Hüsrev Pasha meletakkan garis panduan berpakaian tenter4nya dengan memasukkan Fez sebagai salah satu aksesori rasmi, yang pertama kali dilihat di Tunisia.

Sultan Mahmud II melihat gaya baharu ini dalam sebuah majlis istiadat angkatan laut, lalu memerintahkan semua tenter4 dan pegawai awam untuk memakai fez pada tahun 1828, disinilah bermulanya undang-undang yang mengharuskan memakai Fez.

Ketika pasukan elit Janissari baru sahaja dibubarkan, hinggakan masyarakat yang hidup di bawah panji-panji Uthmaniyyah membenci segala sesuatu yang mengingatkan mereka tentang Janissaries.

Maka oleh kerana terdapat elemen yang berkaitan dengan Islam dalam rekabentuknya, rekaan Fez yang membolehkan serban dililit di sekelilingnya telah mendapat penerimaan meluas di kalangan orang ramai. Pembaharuan yang digubal oleh Sultan Mahmud II itu dilakukan berdasarkan struktur kebangsaan.

Aksesori kepala ini mendapat namanya dari sebuah kota di Maghribi yang bernama Kota Fez, ia mengimbau kembali sejarah pemakaian topi kerucut Phrygia Anatolia. Ia adalah pakaian yang biasa di negara-negara Mediterranean, dan bukan berasal dari budaya Greek atau Hungary, tetapi disesuaikan dengannya selepas diperkenalkan.

Evliya Çelebi dalam penulisannya mendakwa bahawa lelaki Algeria memakai Fez merah. Sebuah puisi telah ditulis tentang Fez, mengatakan bahawa ia membuat seorang lelaki kelihatan lebih kacak. Lagu ciptaan artis Uthmaniyyah, Rıfat Bey ‘Pek Yakıştı Eğri Fes’ (Fez Bengkok Sesuai Untuk Mu) sangat popular.

Jauh sebelum itu, topi Fez diimport dari Tunisia;  Walau bagaimanapun, masyarakat bukan Islam di Uthmaniyyah kemudiannya mendirikan kilang menghasilkan Fez. Feshane merupakan kilang fez yang dikawal oleh kerajaan, ditubuhkan pada tahun 1836.

Hereke Feshane pula adalah hasil usaha Sultan Abdülhamid II yang menghasilkan Fez berkualiti tinggi. Lebih-lebih lagi, sebelum itu untuk mendapatkan Fez berkualiti tinggi dan mahal perlu diimport dari Austria.

Apabila Austria menaklvk Bosnia pada tahun 1908, barang-barang Austria telah diboikot untuk sementara waktu, kemudian, pengeluaran domestik tidak dapat memenuhi permintaan dan masyarakat mula memakai topi conical gaya Albania.

Memandangkan duduk di meja makan atau berhadapan dengan orang tua tanpa pakaian kepala dianggap memalukan, Fez juga turut dipakai di rumah. Rekaan Fez adalah bervariasi dalam bentuk, warna, rumbai, cara pemakaian, dan tersedia dalam gaya yang berbeza.

Sebagai contoh, Sultan Mahmud lebih menyukai Fez yang panjang dan lurus yang dipanggil ‘Mahmudi,’ Sultan Abdülaziz memakai Fez pendek bernama ‘Azizi’ dan Sultan Abdülhamid mengenakan Fez tirus yang panjang dan disebut ‘Hamidi’.

Sesetengah orang memakainya di atas kening mereka sementara ada yang memakainya secara condong ke belakang kepala mereka. Walau bagaimanapun, cara paling mudah untuk memakai fez adalah untuk memiringkannya ke arah salah satu telinga.

Warna Fez melambangkan pandangan politik dan profesion orang yang memakainya. Mereka yang memakai Fez merah dianggap sinikal, memetik sebuah pepatah, ‘layang-layang akan muncul dan petik lah ia, anggaplah bahawa ia adalah daging segar’, ini kerana semasa gencatan senjata, Fez yang dipakai oleh ketua daerah İnegöl Bursa dicuri oleh seekor burung layang-layang.

Jika fez itu tidak berkualiti, orang yang memakainya dianggap memperbodohkan dirinya sendiri; apabila hujan, warna merah akan mengalir turun ke dahi mereka, dan menjadikan orang yang memakainya kelihatan sebagai ‘Badut Apukurya,’ merujuk kepada tradisi lukisan muka Greek semasa Pesta Apukurya yang berlaku sebelum sambutan festival Easter.

Sebuah Fez dihasilkan dari kain lebar dan permukaan rata di atas mempunyai lubang di mana 2 sentimeter kain lebar diletakkan, dan rumbai disambungkan ke permukaan ini. Rumbai akan dibuat dari sutera trem hitam atau biru.

Pada tahun 1845, satu undang-undang mengenai rumbai telah berkuatkuasa dan berat yang diinginkan oleh pegawai-pegawai awam diumumkan. Corak melengkung rumbai akan mempunyai ciri khas dan makna tersendiri.

Dalam sebuah novel karya İzzet Melih, rumbai Fez seorang lelaki muda yang melakukan perjalanan ke Pera terayun pada seorang jurulatih kuda muda wanita berbangsa Inggeris. Ukuran ideal rumbai Fez itu cukup panjang untuk terkena bahagian belakang leher. Memakai Fez dengan bahagian rumbai dialih ke bahagian hadapan adalah identiti seorang gengster. Memakai fez tanpa rumbai pula seumpama memakai blazer tanpa tali leher.

Topi Fez juga memerlukan penjagaan rapi. Ia perlu sentiasa diberus dan dibentuk. Kerja para petukang yang membentuk dan menjaga Fez adalah sangat sukar. Mula-mula, rumbai dikeluarkan dan Fez diletakkan di atas acuan tembaga kuning yang dipanaskan di dalam ketuhar. Kemudian tukang akan menyemburkan air sebelum meletakkannya di atas acuan sekali lagi.

Lima minit kemudian, acuan kedua diangkat dari pemegangnya dan Fez yang masih berasap akan dipakaikan di kepala untuk mendapatkan bentuk dikehendaki. Sekiranya tukang tersebut berbangsa Greek dan tidak mempunyai peralatan untuk menyembur air, mereka akan menyembur dengan mulut mereka.

Fez ‘Şlık’ (jenama fez), yang bahagian dalamannya dilitupi dengan bahan jerami, mengambil masa yang lebih lama untuk dihasilkan dan dipulihara, harganya juga mahal. Untuk membentuk mengikut acuan, jerami dan lapisan bawah sutera dikeluarkan sekaligus. Walau bagaimanapun, bagi yang malas untuk menjaga Fez, Fez ‘Şlık’ yang tidak memerlukan pengacuan lebih afdhal jadi pilihan.

Fez yang belum dibentuk dipanggil ‘fabrika kalıbı’ (acuan kilang). Sesetengah lelaki meletakkan logam di atas permukaan rata Fez mereka untuk membuat mereka kelihatan dibentuk. Orang miskin akan memotong sudut-sudut Fez mereka apabila kotor, dan Fez mereka akan kelihatan pendek seperti Azizi fez.

Apabila pemakaian Fez dilarang melalui Undang-undang Topi, salah satu pembaharuan oleh Atatürk, seorang guru dan aktivis konservatif Turki, Muallim Cevdet akan meludah kepada topi gaya Eropahnya seperti yang dilakukan para tukang Greek setelah pulang ke rumah dan menanggalkan topinya yang tidak pernah ingin dipakai olehnya.

Rumbai Fez perlu disikat, dahulu terdapat kanak-kanak Yahudi yang berkeliaran di sekitar jalanan kota yang mengambil upah menyikat rumbai. Rumbai akan ditukar sama ada apabila pemakainya semakin tua atau mengikut fesyen tertentu waktu itu. Kanak-kanak menggunakan rumbai dalam permainan ‘Rumbai”.

Malahan terdapat lagu yang tercipta secara tidak langsung melalui permainan rumbai bertajuk “Ben biliyorum kıyamet habercisi / Püskül benim fes koptu” (Saya kenal siapa pembawa malang / Rumbai saya tercabut dari Fez saya).

Para ulama Islam membalut serban putih di sekeliling Fez, sementara yang lain membalut dengan serban yang berlainan dalam warna yang berbeza. Walau bagaimanapun, kebanyakan orang memakai Fez tanpa balutan serban. Fez untuk kanak-kanak dihiasi dengan kepingan pingat emas yang dipanggil ‘maşallah’, sejenis tangkal azimat untuk perlindungan rohani.

Menteri Per4ng, Enver Pasha, yang terkenal dengan projek-projeknya yang eksentrik dan aneh, mempunyai Fez yang dihiasi dengan bulan sabit dan bintang, dengan itu dia menjadikan Fez lebih kelihatan ‘Turki’.

Ketika anggota tenter4 dan orang awam memakai Fez, Enver Pasha membuat perubahan dengan anggota tenter4 mula memakai topi per4ng yang dipanggil ‘kabalak’ semasa Per4ng Dunia I, ia mempunyai ciri-ciri belenggu yang agak menyerupai topi pegawai-pegawai British. Walaupun topi dengan belenggu dianggap sebagai fesyen “kafir” oleh masyarakat Uthmaniyyah.

Enver Pasha menganggap dia akan dapat menghentikan persepsi awam, walau bagaimanapun, orang awam Uthmaniyyah sering tersalah anggap tenter4 Uthmaniyyah yang mengenakan ‘kabalak’ sebagai tenter4 asing. Namun sebenarnya ciri-ciri topi kabalak lebih menyerupai aksesori kepala kaum Arab.

Pada mulanya, puak Kemalis memakai calpac sebagai protes terhadap pemerintah Uthmaniyyah di Istanbul dan pemakaian Fez. Mereka akan memakainya dengan cara dua sudut tajam ditemukan bersama. Selepas penubuhan Republik Turki, mereka meninggalkan pemakaian calpac kerana ia menyerupai gaya Bolshevik di Russia. Selepas Rusia berdamai dengan Eropah, hubungan Moscow dan kerajaan Turki kembali tegang.

Pada tahun 1925, satu undang-undang yang belum pernah dilaksanakan memerintahkan orang lelaki memakai topi gaya Eropah. Denda akan dikenakan terhadap mereka yang menentang undang-undang ini.

Memakai Fez dianggap sebagai tindakan jenayah. Bagaimanapun, tradisi memakai Fez dikekalkan di negara lain bekas pemerintahan Uthmaniyyah seperti Syria, Iraq, Palestin, Mesir, Thrace Barat, Macedonia dan Bosnia, semuanya negara yang pernah menjadi sebahagian daripada Empayar Uthmaniyyah.

Fez tidak pernah kehilangan populariti di Tunisia, Libya, Maghribi dan Algeria. Tambahan pula ia secara amnya dilihat sebagai simbol Uthmaniyyah dan bangsa Turk. Pada tahun 2015, artikel yang mewajibkan penggunaan topi Eropah telah dimansuhkan dengan pindaan perundangan yang dicadangkan oleh Altan Tan dari Parti Demokratik Rakyat (HDP), namun undang-undang yang melarang memakai Fez masih sah tetapi tidak lagi dikuatkuasakan secara umum.

Fez mempunyai persamaan dengan songkok dalam budaya bangsa Melayu. Asal-usul songkok agak kabur. Menurut sumber dari Brunei, pemakaian songkok mula tiba di Asia Tenggara seiring dengan penyebaran Islam pada abad ke-13. Para ilmuwan menyanggah fakta tersebut dengan mengatakan bahawa Uthmaniyyah yang membawa fesyen Fez pada ketika awal abad ke-19.

Bandingkan Fez Uthmaniyyah dan Songkok Melayu, perhatikan persamaan mereka. Memang banyak persamaan berbanding perbezaan, kecuali Songkok hanya tidak ada rumbai. Rata-rata sejarawan bersetuju dengan teori pedagang maritim Uthmaniyyah abad ke-19 memperkenalkan Fez yang kemudian berkembang menjadi Songkok tradisional yang dipakai hari ini. Ia dipopularkan oleh gerakan-gerakan politik Melayu di Malaysia dan gerakan kemerdekaan di Indonesia dengan panggilan “peci” sebagai identiti masing-masing.


Kenapa Kita Nampak Rupa Manusia Di Awan?

Pada tahun 1994, Diana Duyser dari Florida mengalami satu kejadian yang luar biasa. Selepas menggigit sekeping roti yang baru di bakar, dia melihat wajah ‘Virgin Mary’ memandang tepat ke arahnya.

Dia terkejut dengan penemuan itu dan meletakkan roti tersebut ke dalam piring.

Sebelum daripada itu pada Oktober 1977, Maria Morales Rubio dari Mexico mengalami perkara yang seakan sama apabila mendapati tortilla yang baru di bakarnya untuk sarapan pada pagi itu membentuk imej seperti muka Jesus.

Ceritanya itu menjadi begiru sensasi pada ketika itu sehinggakan orang ramai berpusu-pusu datang untuk melihat sendiri tortilla ajaib tersebut.

Bagaimana pula dengan kita?

Pernahkah kita berjalan-jalan pada satu hari yang terang, kemudian kita melihat bentuk manusia pada awan?

Atau ketika berjalan di tepi hutan, dan kita melihat corak haiwan pada susunan daun-daun pokok yang dilihat dari jauh?

Atau pernahkah anda mendengar nama Tasik Dayang Bunting di Langkawi? Yang mana namanya itu diberikan kerana bentuknya seakan orang yang sedang bunting tengah tidur jika dilihat dari jauh.

Mengapakah perkara ini boleh berlaku?

Otak manusia sebenarnya sudah terbiasa dengan bentuk dan corak. Setiap hari otak kita melihat dan menafsirkan bentuk dan corak.

Dan perkara ini amat penting kerana dengan melihat bentuklah kita dapat membezakan muka antara individu A dan individu B.

Jika tidak dapat dibezakan,maka otak akan menafsirkan setiap muka semua manusia sebagai sama sahaja.

Namun ia juga dapat bertindak di ‘luar batasan’. Sekiranya ia tidak dapat mengenal pasti sebarang bentuk, maka bentuk yang biasa kelihatan akan sengaja diwujudkan.

Semakin kabur isyarat yang diterima, semakin mudah pula fenomena tersebut di tafsirkan sebagai ‘mesej yang tersembunyi’.

Fenomena seperti yang saya ceritakan diatas dipanggil Cognitive Bias iaitu apabila seseorang memberikan terjemahan sendiri terhadap apa yang mereka lihat, dan biasanya ia bersifat terlalu personal dan subjektif.

Lebih teruk lagi apabila ianya dikaitkan dengan elemen agama, keajaiban, azimat dan kerberkatan.

Contoh lain juga termasuklah apabila seseorang mendakwa melihat nama “Allah” pada buah-buahan, atau pada potongan daging korban.

Perkara ini sebenarnya tidak menjadi ukuran kebenaran sesuatu agama kerana banyak juga simbol agama lain dijumpai pada haiwan atau buah-buahan.

Adakah jika terdapat simbol “cross” pada lembu menjadikan Kristian agama yang benar? Sekali lagi fallacy berlaku.

Imej-imej tersebut yang kita lihat sebenarnya hanyalah imej rawak yang cuba ditafsirkan oleh otak sebagai sesuatu yang berkaitan. Thomas Gilovich, seorang Professor dari Cornell University menamakan ia sebagai clustering illussion.

Ia adalah satu kecenderungan kita untuk melihat satu kumpulan data-data yang disusun secara rawak sebagai satu corak baru yang bermakna.

Beliau memberikan contoh bahawa apabila sebiji dadu dibaling sebanyak 3 kali, terdapat kemugkinan “Enam Titik” akan kelihatan pada semua balingan tersebut.

Orang akan mengatakan “Wah, kita bernasib baik kerana mendapat “Enam Titik” 3 kali berturut-turut”.

Padahal, perkara tersebut sebenarnya hanya rawak, dan tidak boleh dikawal langsung. Tetapi kita sukar menerima hakikat perkara tersebut hanya berlaku secara kebetulan.

Berbalik kepada roti Diana Duyser itu tadi, beliau meletakkan “roti ajaib” tersebut pada lelongan eBay setelah mendakwa ia mula membawa tuah kepadanya.

Anda percaya atau tidak, roti itu terjual di eBay pada harga $28, 000 sepuluh tahun kemudian, iaitu pada tahun 2004. Satu perkara yang gila bukan?

Jadi setiap kali anda berjalan dan melihat muka manusia pada awan, fikirkan kembali mengenai Clustering Illusion!

RUJUKAN:

Artikel dikirimkan oleh Baihaqi Mohamad untuk The Patriots.


Archie Cochrane: Bapa Perubatan Berasaskan Bukti (EBM)

Archibald Leman Cochrane atau
Archie Cochrane (1909 – 1988) merupakan seorang sosok penting di dalam bidang
perubatan. Beliau adalah pelopor kepada kajian sistematik yang dipanggil
Perubatan Berasaskan Bukti (Evicence Based Medicine) atau singkatannya EBM.
Seruan beliau yang begitu iltizam ke atas keperluan untuk pengumpulan dan
analisa ke atas ulasan sistematik telah memberikan ilham kepada pembentukan
Cochrane Collaboration, 5 tahun selepas kematian beliau.

Latar belakang Archie Cochrane

Archie Cochrane lahir pada tahun 1909 di Galashiels, Scotland. Kehidupan zaman kanak-kanak beliau tidak begitu baik walaupun beliau dilahirkan di dalam keluarga pengusaha yang agak kaya di Scotland. Ia berikutan kematian awal ayah dan dua abangnya ketika beliau masih kecil lagi. Walau bagaimanapun, beliau merupakan seorang pelajar yang pintar. Kejayaan beliau di dalam pelajaran amat mengagumkan. Beliau menerima begitu banyak biasiswa di peringkat sekolah dan peringkat kolej.

Beliau juga dikenali sebagai seorang yang aktif di dalam ko-kurikulum. Ketika beliau di King’s College, beliau telah berjaya mendapat kepujian kelas pertama di dalam bidang Sains Semula Jadi pada tahun 1930 sebelum melanjutkan pengajian sebagai pelajar penyelidik makmal. Lalu beliau meneruskan fasa hidupnya kemudian sebagai seorang penyelidik sehinggalah beliau merasakan kehidupan sebagai penyelidik ini tidak memuaskan hati beliau.

Beliau mengambil keputusan untuk melanjutkan pelajaran di dalam bidang perubatan pula di University College Hospital, London. Namun pengajian  beliau terganggu ekoran meletusnya Perang Saudara Sepanyol di mana beliau telah diserap ke dalam unit ambulan bagi memberikan bantuan perubatan. Beliau kembali ke Britain selepas itu untuk meneruskan kembali pengajian yang tergendala sebelum ini.

Kejadian Yang Mengubah Segalanya

Perang Dunia Pertama telah menyebabkan Archie Cochrane direkrut ke dalam Unit Perubatan Tentera Diraja dan beliau telah dilantik menjadi Kapten. Semasa bertugas di Crete, beliau telah ditangkap dan dijadikan tawanan. Namun begitu ekoran kepakaran yang dimilikinya, Archie telah dilantik menjadi pegawai kesihatan di pelbagai penempatan tawanan perang sepanjang tempoh Perang Dunia Pertama.

Saat inilah Archie Cochrane melakukan ujikaji beliau yang pertama. Di dalam penempatan tersebut, Archie mendapati kebanyakan tawanan di situ mengalami bengkak di pergelangan kaki termasuklah Archie sendiri. Archie buntu kerana beliau tidak dapat mengenal pasti punca kepada bengkak kaki tersebut. Bengkak tersebut yang bermula di pergelangan kaki, kini membengkak melebihi paras lutut.

Beliau mempunyai hipotesis kepada punca tersebut. Bagi merealisasikan hipotesis beliau, beliau telah membeli yis dan vitamin C daripada pasar gelap. Seterusnya beliau memilih 20 orang secara rawak daripada jumlah tahanan yang ada di mana pilihan tersebut telah dibahagikan kepada sepuluh orang satu kumpulan.

Satu kumpulan itu diberi yis manakala kumpulan yang kedua telah diberi vitamin C. Daripada situ beliau menilai rawatan mana yang berkesan. Ikhtiar beliau waktu itu dan ikhtiar beliau seterusnya telah membawa kepada pembentukan kajian Perubatan Berasaskan Bukti.

Selepas berakhirnya perang, Cochrane telah meneruskan pengajian beliau di dalam bidang perubatan cegahan di Lodon School of Hygiene And Tropical Medicine di mana beliau mengikuti kursus kesihatan awam. Sejak zaman pengajian beliau lagi, beliau berasa bimbang mengenai kekurangan bukti saintifik yang menyokong sebarang intervensi perubatan.

Beliau bertekad bahawa tiada sebarang intervensi perubatan dilakukan melainkan wujudnya bukti yang mengesahkan kemujaraban intervensi tersebut. Beliau percaya satu cara yang sistematik dan saintifik terhadap amalan klinikal perubatan perlu menjadi sandaran sebarang keputusan klinikal.

Legasi: Cochrane Collaboration

Cochrane telah
meninggalkan legasi beliau melalui penghasilan sebuah buku bertajuk
‘Effectiveness and Efficiency: Random Reflections on Health Services’ pada tahun
1972. Buku ini mendapat sambutan yang tidak dijangkakan. Malah ia telah
diterjemahkan kepada bahasa Sepanyol, Perancis, Itali, dan Poland. Melalui buku
setebal 93 mukasurat ini, Cochrane telah melakukan revolusi terhadap cara
meneliti bukti di dalam perubatan.

Selain itu, Ian Chalmer, pengasas Cochrane Collaboration, masih muda saat beliau mengenali Archie Cochrane. Kekaguman beliau kepada Archie Cochrane telah menyebabkan beliau menubuhkan Cochrane Collaboration bersandarkan prinsip Archie.

Beliau memulakan ulasan sistematik ke atas semua ujian klinikal yang ada. Pada awalnya, tahun 1992, beliau menubuhkan Pusat Cochrane di Oxford, UK dan seterusnya pada tahun 1993, pusat itu telah diubah menjadi Conchrane Collaboration. Setakat ini Cochrane Collaboration telah menyediakan ulasan sistematik sebanyak 5000 ulasan di dalam pangkalan data ulasan sistematik Cochrane.

Sumbangan
Cochrane sangat bermakna di dalam bidang perubatan. Kaedah sistematik beliau
membantu pengamal perubatan membuat keputusan klinikal yang lebih baik dan
lebih berkesan. Kaedah ini mampu menentukan samada penyelesaian yang ditemui
itu sememang berkesan ataupun sekadar kebetulan. Ini memberikan kesan prognosis
yang lebih baik bagi pesakit. Semangat inkuiri dan ingin menambaik setiap
perkara di dalam diri Cochrane wajar dicontohi dan dijadikan iktibar.

RUJUKAN: